Summary: Kuopiossa jäihin putosi ensin emäntä ja perässä vielä isäntäkin. Kirkkonummella oli samantapainen pelastustehtävä.

Pelastuslaitokset kertovat kahdesta eri tapaturmasta lauantaina Kuopiossa ja Kirkkonummella, joissa koiranomistajat ovat pudonneet heikkoihin jäihin pelastaessaan karanneita lemmikkejään.
 Kuopion Juankoskella säikäytti tapaturma, jossa kaksi ihmistä ja koira putosivat kukin vuorollaan kotirannassa avantoon.
 Tapaus sattui aamupäivällä lauantaina Muuruvedellä. Perheen saksanseisoja oli äkännyt eläimen jäällä ja sännännyt sen perään. 200 metrin päässä rannasta jäät pettivät koiran alla. Koirarotu on tyypillisesti painoltaan 20–30-kiloinen.
 Koiran omistava nainen kiirehti jäille pelastamaan lemmikkinsä, mutta joutui samaan avantoon. Perään lähtenyt perheen isäntä putosi hänkin jäihin.
 Isäntä sai kuitenkin koiran, emännän ja viimeisenä itsensä nostettua ylös. Myös naapuri tuli jäille avuksi. Naapurin paikalle hälyttämä pelastuslaitos vei sairaalan jatkotutkimuksiin naisen, joka kylmettyi avannossa arvion mukaan parikymmentä minuuttia.
 – Todella iso tuuri, että pääsivät pois, toteaa päivystävä palomestari  Antti Korhonen .
 Pohjois-Savon pelastuslaitoksen mukaan mukana oli paitsi onnea myös neuvokkuutta, sillä isäntä varasi jäille mukaan tikkaat ja vesurin. Vesurilla hän sai jäitä siirrettyä ja tikapuilla kantavuutta.
 Jäätilanne on Korhosen mukaan keväisen normaali – eli todella epätasainen.
 – Tämä oli virtaava paikka. Missä virtaa, jäät voivat olla jopa koko matkalta jo sulat, Korhonen kuvailee.
 Alueella satoi alkuviikosta runsaasti lunta, mikä vaikeuttaa jään kantavuuden arviointia.
 Naapurista apua myös Kirkkonummella
 Iltapäivällä Kirkkonummella oli hyvin samantapainen pelastustehtävä.
 65-vuotias mies ja hänen koiransa pelastettiin veden varasta. Mies oli lähtenyt pienellä kanootilla jäille pelastamaan 100 metrin päässä rannasta uponnutta koiraa ja pudonnut itse avantoon jo 30 metrin päässä rannasta. Koira oli lähtenyt rantatontilta joutsenten perään.
 Tässäkin tapauksessa naapuri tuli hätiin. Naapurin ja pelastuslaitoksen helikopterin avulla sekä koira että hänen isäntänsä saatiin nostettua kuiville.
 Päivystävä palomestari  Jaakko Niskala  suosittelee, että tähän vuodenaikaan koirat olisivat kotipihallakin kytkettyinä, jos vaarana on karkaaminen jäälle.
 – Moni on tästä puhunut, joilla on omaa kokemusta, mutta kaikki eivät hoksaa.
 Niskala sanoo, että Länsi-Uudenmaan pelastuslaitoksella on lauantaina ollut myös vielä yksi pelastustehtävä, jossa koira on pudonnut avantoon.

Kolme ihmistä pudonnut lauantaina jäihin karkuteille juosseiden koirien perässä


Summary: Game of Thronesin seitsemännellä kaudella tapahtumat etenivät hengästyttävää vauhtia. Ovatko tietosi ajan tasalla? Testaa 20 kysymyksellä.

Tulen ja jään lauluun perustuvat teokset

Hittisarja  Game of Thronesin  odotettu viimeinen kausi alkaa maanantaina 15. huhtikuuta. Seitsemän kuningaskunnan sisäinen valtataistelu on ainakin näennäisesti keskeytynyt, kun Westerosin hallitsijat  Jon Snow ,  Daenerys Targaryen  ja  Cersei Lannister  valmistautuvat kohtaamaan yhteisen vihollisen, elävien kuolleiden armeijan.
 Vieläkö muistat, millaisiin asetelmiin sarjan seitsemäs kausi päättyi? Laadimme 20 kohdan kiperän testin, jolla voit mitata, ovatko tietosi valtaistuinpelin viimeisimmistä käänteistä ajan tasalla. Kaikki kysymykset liittyvät seitsemännen kauden tapahtumiin.
 Onnea matkaan!
 Lue myös:
 Kuka saa Rautavaltaistuimen? Spekulaatiot Game of Thronesin viimeisestä kaudesta käyvät kuumana

Oletko todella valmis Game of Thronesin päätöskauteen? Testaa tietosi 20 kiperällä kysymyksellä


Summary: Suomessa vain murto-osa lapsista syntyy kotona. Suunniteltuja kotisynnytyksiä oli toissa vuonna 59 kappaletta.

Ainakin brittilehdistö odottaa kuumeissaan kevään suurinta kuninkaallista hetkeä: prinssi  Harryn  ja herttuatar  Meghanin  esikoisen syntymää.
 Lapsen odotetaan syntyvän piakkoin, mutta siihen viralliset tiedot sitten kutakuinkin jäävätkin.
 Kensingtonin palatsi vahvisti lokakuun puolivälissä, että Sussexin herttuatar odottaa kevätvauvaa.
 Sen tarkempia tietoja, kuten vaikkapa laskettua aikaa, ei ole kerrottu julkisuuteen.
 Tällä viikolla hovista tiedotettiin, että Harry ja Meghan "odottavat innolla" vauvauutisen kertomista julki, kunhan ovat saaneet juhlia perheenlisäystä yksityisesti.
 Prinssi Harry ja herttuatar Meghan kuvattuna WE Day - tapahtumassa Wembleyn areenalla Lontoossa 6. maaliskuuta.  Will Oliver / EPA
 Tämä tarkoittaa, että poseerausta sairaalan ovella pian synnytyksen jälkeen tuskin nähdään.
 Harryn isoveli, prinssi  William  ja hänen puolisonsa, herttuatar  Catherine  ovat esitelleet jokaisen kolmesta lapsestaan sairaalan ovella pian syntymän jälkeen.
 Valittu paikka on ollut lontoolaisen St. Maryn sairaalan yksityissiipi, jossa ovat syntyneet myös William ja Harry itse.
 Williamin ja Katen kolmas lapsi syntyi huhtikuussa 2018. Tuolloin mediassa ja sosiaalisessa mediassa  hämmästeltiin , miksi vastasynnyttänyt äiti laitetaan esiintymään täydessä meikissä ja korkokengissä vain tunteja synnytyksen jälkeen.
 Prinssi William ja herttuatar Catherine esittelivät kolmannen lapsensa yleisölle heti tämän syntymäpäivänä viime huhtikuussa. Andy Rain / EPA
 Tieto saapuu Instagramissa?
 Meghan ja Harry saattavat tehdä asiat täysin toisin. Pariskunta perusti hiljattain virallisen  Instagram-tilin , mikä herätti heti spekulaatioita, että vauvan syntymästä tiedotetaan siellä.
 Lapsen syntypaikkakaan ei välttämättä ole sama kuin isällään ja pienillä serkuillaan.
 The Sun  raportoi , että Harryn ja Meghanin synnytyspaikka olisi valittu läheltä pariskunnan Windsorissa sijaitsevaa kotia. Toiveissa on Sunin mukaan mahdollisimman yksityinen synnytys.
 – Hän haluaa normaalin, luonnollisen synnytyksen ja luoda suhteen vauvaansa ilman, että hänet puunataan ja föönataan vain kuvia varten, Sun siteeraa lähteensä kommentteja Meghanin ajatuksista.
 Daily Mail  puolestaan on kertonut , että pariskunta pohtisi kotisynnytystä. Sairaalasynnytystä ei Daily Mailin lähteiden mukaan ole suljettu pois vaihtoehdoista, sillä 37-vuotiaana Meghan on ensisynnyttäjäksi varsin iäkäs.
 Sussexin herttuatar Meghan vieraili King's Collegessa naistenpäivänä eli 8. maaliskuuta.  Andy Rain / EPA
 Tulisiko kotisynnytyksistä trendi?
 Kuningatar  Elisabet II  on synnyttänyt lapsensa joko Buckinghamin palatsissa tai Clarence Housessa.
 Ennen kotisynnytykset olivat yleisiä kaikkialla, mutta nykyisin ne ovat kehittyneissä maissa varsin harvinaisia. Britanniassa vain  yksi 50 naisesta synnyttää nykyisin kotona .
 Spekulaatiot kuninkaallisen parin kotisynnytyspohdinnoista ovat nostattaneet aiheesta keskustelua myös brittimediassa. Synnytysopettaja  Val Willcox  mietiskeli  Wales Onlinessa , mitä Meghanin kotisynnytys tarkoittaisi kotisynnytysten suosiolle Britanniassa.
 – Jos jonkun korkean profiilin henkilön uutisoidaan synnyttäneen kotona, saaneen ihanan vauvan ja kaiken menneen hyvin, se saattaa johtaa yhä useamman naisen kysymään kätilöiltään, voisiko hänkin tehdä niin.
 Suomessa 99,5 prosenttia synnytyksistä tapahtuu sairaaloissa, kertovat THL:n tilastot.
 Vuonna 2017  suunniteltuja kotisynnytyksiä oli 59 kappaletta . Kotisynnytysten määrä  on ollut viime vuosina kasvussa .
 Lue lisää:
 Ikävien uutisten aikoina joutavilla juoruilla on maailmassa sijansa, kirjoittaa kirjailija Antti Heikkinen

Britanniassa pohditaan, missä herttuatar Meghan synnyttää – kotisynnytys saattaisi innostaa muitakin äitejä samaan


Summary: Eduskuntavaalit ovat monin eri tavoin esillä Ylen verkossa, tv:ssä ja radiossa.

Eduskuntavaalit ovat vahvasti esillä Ylen verkkosivuilla heti sunnuntaiaamusta lähtien. Yle seuraa vaalipäivän tunnelmia ympäri Suomea hetki hetkeltä.
 Ylen vaalikone  auttaa ehdokastaan etsiviä viime tunteihin saakka.
 – Aiemmista vaaleista tiedämme, että vaalikone on todella käytetty koko vaaliviikonlopun ajan ihan siihen saakka, kun vaalihuoneistot menevät kiinni kahdeksalta illalla, kertoo sisältöpäällikkö  Ville Seuri .
 Kello 20 aukeaa Ylen tulospalvelu osoitteessa  vaalit.yle.fi .
 Heti kahdeksan jälkeen odotetaan, että ennakkoäänten tulokset ovat kerrottavissa.  Tiistaina päättyneestä ennakkoäänestyksestä  tuli vilkkaampi kuin missään aikaisemmissa eduskuntavaaleissa. Ennakkoon äänensä on antanut yli 1,5 miljoonaa suomalaista.
 Ääntenlaskentaa, reaktioita ja tunnelmia seurataan verkossa hetki hetkeltä niin kauan, että laskenta on valmistunut.
 Puoli kymmenen ja kymmenen välillä illalla julkaistaan Ylen ennuste.
 – Sehän on yleensä ollut todella pitävä ennuste, josta näkee aika tarkkaan, mihin tulos on kääntymässä. Sen jälkeen ei kuitenkaan kannata mennä vielä nukkumaan. Kärkipuolueet ovat gallupien mukaan hyvin lähellä toisiaan eli jännitettävää riittää ihan loppuun saakka, Seuri sanoo.
 Ylen politiikan toimittajat myös analysoivat vaalitulosta tuoreeltaan Yle.fi:ssä.
 Myös  Novosti Yle  ja  Yle News  seuraavat vaalipäivän tapahtumia omilla nettisivuillaan.
 Ylen kannatusmittaus: Perussuomalaiset kiilasi kakkoseksi, SDP:n etumatka kutistunut Lue tärkeimmät vaalijutut täältä
 Tv:ssä hallitusta muodostetaan shakkinappuloilla
 Eduskuntavaalien tulosilta nähdään  Areenassa  ja TV1:ssä kello 19.30 alkaen. Lähetyksen juontavat  Matti Rönkä  ja  Piia Pasanen . Mukana tulosstudiossa ovat myös Ylen politiikan erikoistoimittaja  Ari Hakahuhta  sekä Ylen vaaliasiantuntija  Sami Borg .
 Ylen toimittajat raportoivat tunnelmia yhdeksän eduskuntapuolueen vaalinvalvojaisista sekä yhteisistä vaalinvalvojaisista Pikkuparlamentista, kertoo tulosillan tuottaja  Ville Mättö .
 – Meillä on todella monta paikkaa, joissa olemme livenä pääkaupunkiseudulla. Sen lisäksi käymme myös eri puolilla Suomea eli välitämme vaalitunnelmia erittäin laajasti joka puolelta, Mättö lupaa.
 Ennakkoäänten tuloksia sekä Ylen ennustetta analysoidaan lähetyksessä monien eri studiovieraiden kanssa.
 Matti Rönkä, Ari Hakahuhta ja Piia Pasanen tulosillan harjoituksissa. Terhi Liimu / YLE
 Tulosten esittämisessä käytetään apuna lisättyä todellisuutta. Studiossa on perinteiset lavasteet, mutta kotisohville lähetyksessä näkyy elementtejä, jotka on lisätty tulosstudion kuvaan tietotekniikan avulla, Mättö kertoo.
 – Sen idea on elävöittää lähetystä ja samalla tulos on helposti nähtävillä. Se on tavallaan sellaista silmäkarkin ja informatiivisuuden yhdistelmää.
 Tekniikkaa hyödynnetään muun muassa hallituspelissä, kertoo politiikan erikoistoimittaja Ari Hakahuhta.
 – Studion lattialle tulee shakkinappuloita, jotka kuvaavat puolueita. Sitten katsotaan voimasuhteita ja yritetään grafiikan keinoin näyttää millaisia mahdollisia hallituksia vaalituloksen perusteella syntyisi.
 Tulosilta lähetetään open end -periaatteella eli lähetyksen tarkkaa lopetusaikaa ei tiedetä. Kaikki riippuu siitä, miten nopeasti äänet saadaan laskettua.
 – Eduskuntavaalit ovat mielestäni sellaiset politiikan isot urheilukisat. Lähetys on kokonaisuudessaan erittäin mielenkiintoinen. Me emme tiedä tulosta, voimme vain elää sen mukana. Vaalien penkkiurheilijalle riittää katseltavaa ja jännitettävää hyvin pitkälle ja meillä riittää tulosillan lauteilla analysoitavaa.
 Myös Yle Fem seuraa vaaleja omassa lähetyksessään kello 19.50 alkaen.
 Radiosta kuulee oman vaalipiirinsä tunnelmat
 Radio Suomessa on niin ikään oma vaalilähetyksensä, joka alkaa kello 19.50. Vaali-illan valtakunnallista osuutta juontavat  Päivi Neitiniemi  ja  Aki Laine . Tuloksia on lisäksi analysoimassa Turun yliopiston valtio-opin professori  Elina Kestilä-Kekkonen .
 Valtakunnallisesta lähetyksestä vieraillaan myös kiinnostavimmiksi arvioiduilla alueilla.
 – Sellaisia ovat tietenkin pääministeri  Juha Sipilän  (kesk.) Oulu sekä Uusimaa, jossa on jaossa paljon uutta kotia etsiviä ääniä, kun luopujia on niin paljon, kertoo radion valtakunnallisen vaalilähetyksen tuottaja  Tarja Oinonen .
 Lähetys siirtyy säännöllisesti myös aluetoimituksiin, jolloin kuulijat pääsevät seuraamaan oman vaalipiirinsä ääntenlaskentaa. Lisäksi Yle Areenassa osoitteessa  yle.fi/radiosuomi  on mahdollista seurata myös muiden alueradioiden ohjelmaa.
 – Siellä voi seurata mitä tahansa vaalipiiriä, mikä itseään kiinnostaa, Oinonen vinkkaa.
 Radiolähetys kestää puolille öin, mutta lähetystä on varauduttu jatkamaan Yle Helsingin osalta, sillä ääntenlaskenta on edellisissä vaaleissa venynyt nimenomaan Uudenmaan vaalipiirin osalta.
 Lue lisää:
 Vastaa viiteen kysymykseen ja testaa, millä puolueella on samanlaiset arvot kuin sinulla
 Faktantarkistuksen haaviin jäi 36 kiistanalaista väitettä – ympäristökysymykset kuohuttivat eniten

Milloin ennakkoäänet on laskettu? Mihin aikaan lopputulosta ennakoiva ennuste saadaan? Näin Yle seuraa vaaleja sunnuntaina jo aamusta


Summary: Omar al-Bashir pysyi vallassa kolme vuosikymmentä, seuraaja vain päivän. Tuorein lähtijä on tiedustelupalvelun johtaja.

Neljän kuukauden mielenosoitusten jälkeen Sudanissa on muutaman päivän sisällä tapahtunut paljon.
 Ensin torstaina kaatui presidentti  Omar al-Bashirin kolmen vuosikymmenen valtakausi.  Myöhään perjantaina  vallasta luopui seuraaja , vain päivän valtakauden jälkeen.
 Lauantaina maan sotilasjohto ilmoitti, että Sudanin tiedustelupalvelun (NSS) johtaja  Salih Ghosh  eroaa.
 Tässä tiivis kertaus Sudanin viime kuukausien käänteisiin.
 Leivän hinta suututtaa
 Mielenosoitukset saivat alkunsa joulukuun 19. päivä viime vuonna. Sytykkeenä oli hallituksen päätös kolminkertaistaa leivän hinta.
 Mielenosoitukset laajenivat pian yleiseksi tyytymättömyydeksi al-Bashirin hallintoa vastaan.
 Omar al-Bashir nousi Sudanin johtoon sotilasvallankaappauksella vuonna 1989.
 Valtaapitävän NCP-puolueen toimistoja sytytettiin tuleen eri puolilla maata. Poliisi yritti hajottaa mielenosoituksia voimakeinoin. Mielenosoituksissa kuoli kahdeksan ihmistä kahdessa eri kaupungissa.
 Jouluaattona lupaus uudistuksista
 Presidentti katselee aluksi mielenosoituksia hiljaa, mutta lupaa jouluaattona "oikeita uudistuksia."
 Se ei riitä. Tammikuun ensimmäisenä päivänä 22 poliittista ryhmää vaatii uutta hallintoa, ja kuun puolivälissä mielenosoitukset leviävät Darfuriin.
 Yle Uutisgrafiikka
 Helmikuussa hätätilan julistus
 Helmikuussa turvallisuuspalvelun agentit pidättävät useita opposition aktivisteja, jotka yrittävät marssia presidentinpalatsiin.
 Presidentti julistaa kansallisen  hätätilan 22. helmikuuta ja uusii samalla hallintoaan . Kaksi päivää myöhemmin maahan nimitetään uusi pääministeri.
 1. maaliskuuta al-Bashir luovuttaa paikkansa NCP:n johtajana puolueen varajohtajalle.
 Huhtikuussa huudetaan armeijaa apuun
 Huhtikuun 6. päivänä tuhannet ihmiset kerääntyvät pääkaupunki Khartumissa armeijan päämajan edustalle. "Yksi armeija, yksi kansa", mielenosoittajat huutavat asevoimille.
 Samaisessa rakennuskompleksissa on myös presidentin virka-asunto.
 9. huhtikuuta poliisi seuraa armeijan esimerkkiä ja jättää käyttämättä voimatoimia mielenosoittajia vastaan.
 Virallisten tietojen mukaan viikon aikana kuolee 49 ihmistä, sekä mielenosoittajia että turvallisuusjoukkojen jäseniä.
 Presidentti syrjäytetään
 Torstaina 11. huhtikuuta puolustusministeri  Awad Ibn Ouf  ilmoittaa,  että Bashir on syrjäytetty  ja valta on kahden vuoden ajan armeijalla. Tämän jälkeen maassa voidaan järjestää vaalit, armeija lupaa.
 Rajat ja ilmatila suljetaan, maahan julistetaan öinen ulkonaliikkumiskielto ja Ibn Ouf nousee maan väliaikaiseksi johtaksi.
 Tuhannet mielenosoittajat uhmaavat ulkonaliikkumiskieltoa ja vaativat nopeampia poliittisia uudistuksia.
 Ibn Ouf kertoo myöhään perjantaina 12. huhtikuuta luopuvansa paikastaan. Tehtävään nousee kenraaliluutnantti  Abdel Fattah al-Burhan Abdelrahman . Uutistoimisto Reutersin mukaan hänen arvioivaan olevan edeltäjäänsä valmiimpi keskustelemaan mielenosoittajien kanssa.
 Mielenosoittajat vaativat lauantaina lisää mielenosoituksia.
 Lue lisää:
 Kansanmurhasta syytetty presidentti painui maan alle: Sudanin pahamaineinen voimamies luopui vallasta

Neljä kuukautta protesteja, kaksi kaadettua johtajaa: Näin Sudanin tapahtumat ovat edenneet


Summary: Tutkija uskoo, että kiperät sosiaalipolitiikan kysymykset ja muutoksen tarve voivat saada venäjänkielisten äänestysaktiivisuuden nousuun.

Suomessa asuu noin 30 000 venäjänkielistä, joilla on oikeus äänestää eduskuntavaaleissa. Heidän suhtautumisensa vaaleihin ja äänestämiseen vaihtelee.
 Joidenkin mielestä äänestäminen on ihan turhaa, toiset taas eivät ymmärrä, miten kukaan voi sivuuttaa vaalit.
 – Jos venäjänkieliset suomalaiset eivät äänestä, kukaan ei kilpaile äänistämme eikä kukaan aja etujamme. Silloin vain asuisimme täällä, mutta emme vaikuttaisi, sanoo  Andrei Monikainen .
 Andrei Monikainen, Helsinki Yle
 Tatjana Solovjeva  sanoo tuntevansa monia venäjänkielisiä, jotka suhtautuvat vaaleihin skeptisesti.
 – He eivät usko, tai ovat laiskoja, tai heillä on tarpeeksi muita ongelmia. Mielestäni nyt on hyvin tärkeä hetki. Koska on konkreettinen mahdollisuus vaikuttaa, miettiä, mikä on tärkeää elämässä, laittaa asiat tärkeysjärjestykseen, tutustua puolueisiin ja niiden ohjelmiin sekä ymmärtää, mikä sopii sinulle, korostaa Tatjana.
 Tatjana Solovjeva
 Ulkopoliittisen instituutin vanhempi tutkija  Jussi Lassila  uskoo äänestysaktiivisuuden nousevan neljän vuoden takaisesta. Niinpä nyt on mahdollista aktivoida myös venäjänkielisiä äänestäjiä.
 – Tuntuu, että ilmapiiri on nyt sähköistynyt. On hyvinkin kiperiä aiheita, erityisesti koskien sosiaalipolitiikkaa. Ihmiset kokevat, että tarvitaan muutosta, sanoo tutkija.
 Tatjana Heikkinen  on asunut Suomessa 30 vuotta ja äänestänyt aina. Tosin tällä kertaa hänellä oli omat epäilyksensä.
 Tatjana Heikkinen, Helsinki Yle
 – Kaikki ehdokkaat lupaavat paljon, mutta eivät aina pidä lupauksiaan. Kuitenkin tein juuri eilen päätöksen äänestää. Hain eduskunnan kirjastosta kirjan ja luin ilmastokatastrofeista ja kansallisesta turvallisuudesta. Niinpä päätin äänestää.
 Heikkinen on huomannut, että Suomen venäjänkielisten asenne vaaleihin on muuttumassa pikkuhiljaa.
 – Minusta me olemme aktivoituneet. Aikaisemmin minulla oli sellainen käsitys, etteivät ihmiset ole kovinkaan aktiivisia.
 Nadežda Berežnajalle  vaalit eivät ole pelkkä muodollisuus: hänen mielestään täytyy äänestää, koska sitten ei voi valittaa, ettei meiltä kysytä.
 Nadezhda Berezhnaja Yle
 – Mielestäni niiden, jotka asuvat Suomessa ja ovat täällä kotonaan, olisi hyvä ottaa selvää, mitä ympärillä tapahtuu ja tajuta, että hekin voivat vaikuttaa.
 – Jos voimme vaikuttaa jotenkin, mahdollisuus on käytettävä. En ole kuitenkaan venäjänkielisessä lähipiirissäni kuullut kenenkään sanovan, etten voi mitenkään vaikuttaa. Sosiaalisessa mediassa kylläkin törmään sellaisiin, joille kaikki on yhdentekevää.
 Andrei Monikainen puolestaan pyrkii välittämään kasvavalle sukupolvelle vaalien merkityksen.
 – Minulla on kaksi täysi-ikäistä lasta ja annoin heille isällisen neuvon: valitkaa itsellenne ehdokas ja puolue ja menkää äänestämään. Kaikki sukulaiseni menevät varmasti.
 Pääkaupunkiseudulla suomenvenäläiset ovat aktivoituneet, Pirkanmaalla eivät juuri
 Novosti Yle soitti muutamalle  venäjänkieliseen vaalikeskusteluun  osallistuneelle ja kysyi, ovatko he havainneet venäjänkielisten aktivoitumista.
 Kokoomuksen ehdokas Helsingistä  Daniel Sazonov  on sitä mieltä, että venäjänkieliset ovat ehdottomasti aktivoituneet parin vuoden takaisista kuntavaaleista.
 – Ihmiset tulevat luokseni ja kyselevät. Heitä kiinnostaa kovasti, onko venäjänkielisellä ehdokkaalla mahdollisuus päästä läpi, kertoo Sazonov puhelimitse.
 Sinisten ehdokkaalla,  Seppo Kapasella  Pirkanmaalla, on päinvastainen näkemys.
 – Meidän alueellamme asuu aika vähän venäjänkielisiä, noin 3 500 ja noin puolet heistä on äänioikeutettuja. En ole havainnut merkittävää aktivoitumista venäjänkielisten keskuudessa, sanoo Kapanen.
 RKP:n ehdokas Uudeltamaalta  Alexandr Kliucharev-Foy  on huomannut venäjänkielisten aktivoituneen sosiaalisessa mediassa.
 – Sen jälkeen kun olin ollut Ylen venäjänkielisessä vaalipaneelissa, ihmiset alkoivat ottaa yhteyttä netin kautta, esittää kysymyksiä. Siksi näen, että paneeli aktivoi venäjänkielisiä äänestäjiä.
 Kristillisdemokraattien ehdokas Uudeltamaalta  Andrei Hinkonen  on myös huomannut kiinnostuksen vaaleihin kasvaneen venäjänkielisten keskuudessa.
 – Uskoisin sillä olevan ison merkityksen, että paikallinen venäjänkielinen media, muun muassa Yle, on kertonut vaaleista. Ihmiset suhtautuvat yleensä hyvin positiivisesti, kun heille alkaa puhua vaaleista ja puolueesta heidän äidinkielellään. Jotkut eivät aikoneet äänestää, mutta kiinnostuivat kun kuulivat puhuttavan venäjää.
 _Yle Novostin venäjänkielisen artikkelin  Русскоязычные Финляндии постепенно меняют отношение к выборам  käänsi  Heidi Zidan ._

Suomen venäjänkielisten asenne vaaleihin on muuttumassa – tutkija: "Ihmiset kokevat, että tarvitaan muutos"


Summary: Mark Zuckerbergin turvallisuusbudjettiin sisältyy muun muassa henkivartijoita ja yksityisiä lentokoneita.

Facebook on yli tuplannut yhtiön toimitusjohtajan  Mark Zuckerbergin  ja hänen perheensä suojelemiseen käytetyn budjetin.
 The Guardian -lehti  kertoo, että Facebook pulitti viime vuonna 22,6 miljoonaa dollaria eli vajaat 20 miljoonaa euroa toimitusjohtajansa turvallisuusjärjestelyistä.
 Summasta 20 miljoonaa dollaria meni suoraan Zuckerbergin ja hänen perheensä henkilökohtaisiin turvallisuusjärjestelyihin, jotka sisältävät muun muassa henkivartijat. Zuckerbergilla ja hänen vaimollaan on kaksi lasta.
 2,6 miljoonaa dollaria kului puolestaan yksityisiin lentokoneisiin, joita yhden dollarin vuosipalkkaa nostava Zuckerberg käyttää turvallisuussyistä.
 Facebook on joutunut viime vuosien aikana keskelle lukuisia skandaaleja. Muun muassa valeuutisten ja disinformaation leviäminen Facebookissa on tuonut yhtiölle runsaasti kielteistä julkisuutta.
 Lisäksi yhtiö joutui julkiseen ryöpytykseen massiivisen käyttäjätietojen väärinkäytösepäilyn takia. Kymmenien miljoonien ihmisten tietojen arvioitiin taannoin vuotaneen data-analyysiyhtiö Cambridge Analyticalle. Yhtiö käytti tietoja laatiessaan ohjelman, jonka avulla käyttäjille kohdistettiin mainontaa muun muassa brexit-kampanjan ja  Donald Trumpin  presidentinvaalikampanjan yhteydessä.

Facebook pulitti Mark Zuckerbergin turvallisuudesta viime vuonna lähes 20 miljoonaa euroa


Summary: Naista lyötiin Suomen kansa ensin -puolueen vaaliteltalla.

Naista lyötiin pään seudulle Helsingin Narinkkatorilla olleen vaalitilaisuuden yhteydessä lauantaina iltapäivällä.
 Helsingin poliisin johtokeskuksen mukaan Suomen kansa ensin -puolueen vaalitilaisuuden yhteydessä yhtä henkilöä oli huitaistu tai lyöty.
 Kyse oli poliisin mukaan yksipuolisesta teosta. Poliisi kertoo, että uhri kuului kampanjoineen puolueen väkeen tai kannattajiin.
 Poliisi näki tapahtuman ja tekee oma-aloitteisesti rikosilmoituksen epäillystä pahoinpitelystä.
 Loukkaantunut nainen toimitettiin paikalta ambulanssilla lääkärin tarkastettavaksi.
 Paikalla oli useita poliisipartioita, sillä Narikkatorilla oli samaan aikaan myös muita vaalitilaisuuksia.
 Useita poliiseja oli Suomen kansa ensin -puolueen vaaliteltan ja yleisön välissä. Yleisöstä heiteltiin vaalitilaisuuden pitäjiä ja julisteita kohti kananmunia.
 Saman puolueen tilaisuudessa oli  levottomuutta myös perjantaina . Helsingin poliisin mukaan perjantaina sattui jonkinlainen käsirysy.
 Eduskuntavaalikampanjoiden aikana on puhuttu paljon  ilmapiirin kiristymisestä . Agressiivinen ilmapiiri on pakottanut puolueet kiristämään turvatoimiaan.
 Ulkoministeri  Timo Soinia  yritettiin lyödä Korson maalaismarkkinoilla Vantaalla maaliskuun lopulla. Seuraavana päivänä Vasemmistoliiton eduskuntavaaliehdokas  Suldaan Said Ahmedin  kimppuun käytiin Helsingin Itäkeskuksen metroasemalla.
 Lue myös:
 Eduskuntavaaliehdokkaan kimppuun käytiin keskellä Helsinkiä – poliisi turvasi tilannetta Narinkkatorilla

Kärhämöinti Helsingin Narinkkatorin vaalitilaisuudessa jatkui – poliisi tekemässä rikosilmoitusta pahoinpitelystä


Summary: Poliisin mukaan kyseessä saattaa olla kuljettajan sairauskohtaus.

75-vuotias mies kuoli henkilöauton törmättyä muuriin Raisiossa tänään iltapäivällä, kerrotaan Lounais-Suomen poliisista.
 Onnettomuus sattui kerrostalon pihassa Kalasvahantiellä. Poliisi tutkii, tapahtuiko törmäys sairauskohtauksen seurauksena. Kuljettaja kuoli tapahtumapaikalla. Törmäys tapahtui hiljaisella nopeudella.
 Hätäkeskus sai ilmoituksen onnettomuudesta hieman kello kolmen jälkeen iltapäivällä.

Yksi kuoli henkilöauton törmättyä muuriin kerrostalon pihassa Raisiossa


Summary: Presidentti Trump lopetti vuonna 2017 perheenyhdistämisohjelman, jolloin monien jo ohjelmassa mukana olevien lasten unelma päästä vanhempiensa luokse särkyi.

Sanfranciscolainen oikeusistuin on päättänyt, että yhteensä noin 2700 keskiamerikkalaista lasta voidaan yhdistää Yhdysvalloissa asuvien vanhempiensa kanssa, kertoo  BBC .
 Kyseiset lapset olivat mukana CAM-ohjelmassa (Central American Minors programme), joka käynnistettiin vuonna 2014. Se salli Hondurasista, El Salvadorista ja Guatemalasta kotoisin olevien lasten muuttaa Yhdysvaltoihin, missä heidän vanhempansa asuivat laillisesti. Moni vanhemmista oli lähtenyt alun perin Keski-Amerikasta levottomuuksien tai luonnonkatastrofien vuoksi.
 Presidentti  Donald Trump  lopetti CAM-ohjelman vuonna 2017. Tämä aiheutti tilanteen, jossa lukuisten jo ohjelmassa mukana olevien lasten unelma päästä vanhempiensa luokse särkyi.
 Viime kuussa sanfranciscolainen oikeusistuin päätti, että ne perheet, joiden hakemus oli jo sisällä, on saatava oikeus perheenyhdistämiseen Yhdysvalloissa.
 Monet vanhemmista olivat ehtineet käyttää suuria summia lentolippuihin, kun Trumpin hallinto teki päätöksen ohjelman lopettamisesta.
 Suurin osa Yhdysvaltojen etelärajan ylittävistä turvapaikanhakijoista on kotoisin juuri Hondurasista, El Salvadorista ja Guatemalasta.
 Trump leikkasi viime kuussa talousavun näiltä kolmelta Keski-Amerikan maalta. Syynä avun leikkaamiseen oli Trumpin mukaan se, etteivät maat ole tehneet mitään pysäyttääkseen siirtolaisvirtoja Yhdysvaltoihin.

Noin 2 700 keskiamerikkalaista lasta pääsee vanhempiensa luokse Yhdysvaltoihin


Summary: Perheen täysi-ikäinen huoltaja ei ollut mökissä palohetkellä. Palossa ei epäillä rikosta tai huolimattomuutta.

Varhain perjantaina Levillä syttyneen mökkitulipalon kaikki kolme kuolonuhria ja yksi palosta selviytynyt olivat alaikäisiä, kertoo Onnettomuustutkintakeskus (Otkes).
 Palosta selviytynyt perheenjäsen oli lähes täysi-ikäinen ja yläkerrassa nukkuneet ja menehtyneet olivat hänen pikkusisaruksiaan. Lapin poliisin rikoskomisarion  Kirsi Huhtamäen  mukaan menehtyneet olivat kouluikäisiä.
 Edelleenkään palon syytä ei ole kyetty selvittämään. Mahdollisuuksia vielä on.  Kirsi Huhtamäki
 Lapin poliisilaitoksen mukaan mökkiseurueeseen kuului lisäksi yksi täysi-ikäinen huoltaja, joka ei ollut palon aikaan rakennuksessa. Mökin vuokrannut perhe oli Etelä-Suomesta.
 Onnettomuuden osallisia kuten huoltajaa, palosta selviytynyttä ja mökin omistajaa on kuultu viikonlopun aikana. Kuolonuhreille tehdään myös kuolemansyyn tutkinta.
 Huhtamäen mukaan teknisessä tutkinnassa on jo edistytty jonkin verran.
 – Mökki on isohko, mutta on saatu poissuljettua sellaisia tiloja, mistä palo ei näillä näkymin olisi lähtenyt. Edelleenkään palon syytä ei ole kyetty selvittämään. Mahdollisuuksia vielä on, Huhtamäki kertoo.
 Huhtamäen mukaan palossa ei epäillä rikosta eikä myöskään ole ilmennyt mitään, mikä viittaisi, että palo olisi johtunut huolimattomuudesta.
 Lomamökin paloa sammutetaan Kittilän Levillä 12.4.2019. Lapin poliisi
 Levin Isorakalla paloi kaksikerroksinen hirsimökki, jossa oli tapahtumahetkellä noin kello kolmelta perjantain vastaisena yönä neljä alaikäistä. Palopaikka on lähellä Levin ydinkeskustaa Levitunturin pohjoispuolella Hankatiellä.
 Alakerrassa nukkunut perheenjäsen pääsi pelastautumaan. Alkutietojen mukaan hän oli herännyt palovaroittimeen. Kolmea yläkerrassa nukkunutta ei kyetty pelastamaan.
 3 onnettomuustutkijaa – halutaan katsoa läpi "erityisen tarkkaan"
 Tulipalo oli voimakas ja kehittyi nopeasti täyden palamisen vaiheeseen. Näin kävi Lapin pelastuslaitoksen mukaan varsinkin yläkerrassa, jossa menehtyneet nukkuivat.
 Onnettomuustutkintakeskuksen mukaan onnettomuuspaikalla Levillä on parhaillaan kolme Otkesin tutkijaa. Kaikkiaan ulkopuolisten asiantuntijoiden kanssa tutkintaa tekee arviolta 6–8 hengen ryhmä.
 Google
 – Nyt tehdään alustavaa tutkintaa, jossa asiat alkavat selvitä. Erityisen tärkeää on saada tietoa päätöksenteon tueksi siitä, tehdäänkö tästä varsinainen tutkinta vai ei, Otkesin hallintopäällikkö  Hannamari Helke  kertoo.
 – Tällä hetkellä kyllä näyttää siltä, että kyllä tästä tutkinta tulee, Helke arvioi.
 Hän kertoo, että Levin palo on hyvin harvinainen kokoluokaltaan Suomessa. Usean uhrin vaatineita tulipaloja on sattunut viiime vuosina vain muutama. Tällaiset tapaukset halutaan yleensä katsoa läpi erityisen tarkkaan, jotta tutkinnasta olisi hyötyä yleiselle turvallisuudelle.
 Helken mukaan tutkintapäätös saadaan tehdyksi ensi viikon aikana. Sen jälkeen kootaan varsinainen tutkintaryhmä, kun tiedetään tutkinnan suunta. Tavallisesti onnettomuustutkinnat kestävät 6–9 kuukautta.
 Lue myös:
 Levin tulipalossa kuolleet kolme ihmistä olivat saman perheen jäseniä – yksi pelastui

Levin palon kuolonuhrit ja selviytynyt olivat alaikäisiä sisaruksia


Summary: Luitko jo nämä? Kokosimme sinulle viikon parhaita juttuja, jotka saatoit arjen kiireessä ohittaa.

Tapahtuuko viikonloppuna jotain outoa? Näillä nopeilla vinkeillä voit tunnistaa vaalihäirinnän ilmiöt, jotka ovat tapahtuneet jo muualla
 Pääosin verkossa tapahtuva vaalihäirintä voi osua Suomeen, mutta tärkeintä on pitää pää kylmänä.
 Mostphotos
 Vastaa viiteen kysymykseen ja testaa, millä puolueella on samanlaiset arvot kuin sinulla
 Onko vaikea ymmärtää eri mieltä olevia ja miten arvot vaikuttavat politiikkaan? Arvot vaikuttavat päätöksiin, halusimme tai emme.
 Musta aukko näkyy vasten sen tapahtumahorisontin ympärillä pyörivää kuumaa kaasua, jonka säteilemää valoa voimakas painovoimakenttä taivuttaa. EHT-yhteistyöhanke
 Se onnistui! Mustasta aukosta saatiin ensimmäinen kuva
 Albert Einsteinin yli sata vuotta sitten tekemä päätelmä siitä, että jotakin mustien aukkojen kaltaista on pakko olla olemassa, on todistettu kaikkien aikojen ensimmäisellä kuvalla. Kuva on M87-galaksin keskeltä yli 50 miljoonan valovuoden päästä. Tutkimusmielessä kyse on avaruusfysiikan jättiaskeleesta.
 Kari Saastamoinen / Yle
 Pieni virhe kahvinkeitossa nosti vanhat kauhut pintaan – exänsä hakkaama Tytti Ripatti luuli, että uusi avomieskin raivostuu: "Ihmettelen vieläkin, ettei kukaan lyö"
 32-vuotias Tytti Ripatti  kertoi viime keväänä Ylelle  elämästään väkivaltaisen miehen kanssa. Nyt hän on löytänyt uuden rakkauden ja muuttanut tämän kanssa yhteen. Toipuminen väkivaltaisesta suhteesta on kuitenkin yhä kesken. Hän on auttanut myös muita samaa kokeneita, sillä turvakodit ovat levittäneet hänen tarinansa ympäri maata.
 Fantasioiden luonteeseen liittyy, ettei niitä ole pakko toteuttaa. AOP
 Mikropettäminen ei aina huononna alle 30-vuotiaiden parisuhdetta, osoittaa psykologinen tutkimus
 Fantasiointi muista kuin omasta kumppanista voi tuoda lisää intohimoa parisuhteeseen.
 Donna Pollard avioitui 16-vuotiaana itseään lähes tuplasti vanhemman miehen kanssa. Mies työskenteli lastensuojelulaitoksessa, johon Pollard oli toimitettu itsetuhoisuuden vuoksi. Nina Svahn
 "Mies aivopesi minua vaimokseen kaksi vuotta" – Donna Pollardista tuli morsian 16-vuotiaana, ja nyt hän taistelee lapsiavioliittojen kieltämiseksi Yhdysvalloissa
 Alaikäisten liitot on kielletty kokonaan vain kahdessa osavaltiossa. Donna Pollardilla on tapana hämmentää ihmisiä kertomalla, että Afganistanissa 11 000 alaikäistä meni naimisiin vuosina 2000–2015. Yleensä tätä kauhistellaan, ja sitten Pollard kertoo, että tosiasiassa se tapahtuikin Kentuckyssa.

Kuusi huippujuttua lauantai-iltaan: Näin tunnistat vaalihäirinnän, musta aukko kuvattiin viimein ja väkivaltaisen suhteen varjo on pitkä


Summary: Yksi loukkaantuneista kuljetettiin paikalta sairaalaan ambulanssihelikopterilla.

Useita ihmisiä on loukkaantunut auton syöksyttyä väkijoukkoon jokamiesluokan autokilpailussa Ruotsissa.
 Aftonbladet  kertoo, että kolmen loukkaantuneen vammat ovat vakavat. Kaksi loukkaantui turmassa lievästi.
 Turma sattui Rimbossa Tukholman pohjoispuolella noin kello 15.40 paikallista aikaa.
 Tukholman poliisin mukaan yksi loukkaantuneista kuljetettiin paikalta sairaalaan ambulanssihelikopterilla.
 Paikalla on useita hälytysajoneuvoja ja poliisipartioita.
 Aiheesta lisää:
 Bil körde in i publiken på folkrace – flera skadade

Kilpa-auto syöksyi väkijoukkoon Ruotsissa – kolme  loukkaantui vakavasti


Summary: Ahvenanmaalla on vaaleissa viisi kansanedustajaehdokasta, joista yksi valitaan tulevaan eduskuntaan.

Tästä on kyse Eduskuntavaaleissa Ahvenanmaalta valitaan yksi kansanedustaja. Nyt ehdokkaita on viisi. Ennakkoäänestysaktiivisuus jäi saarimaakunnassa alhaiseksi, sillä vaalit kiinnostavat laimeasti. Ahvenanmaalla on noin 21 200 äänioikeutettua. Viime vaaleissa vuonna 2015 valittu Mats Löfström sai 5217 ääntä.
 Eduskuntavaalit eivät näy ollenkaan saarimaakunnan pääkaupungin Maarianhaminan kaduilla. Huhtikuinen ilta on kuin mikä tahansa hiljainen arki-ilta eikä vaalipäivän läheisyttä huomaa. Kukaan viidestä ehdokkaasta ei kampanjoi kaduilla.
 Nykyisen kansanedustaja  Mats Löfströmin  mukaan eduskuntavaalit eivät kiinnosta kovin paljon, sillä maakunta hoitaa itsehallinnon takia sosiaali- ja terveysasiat ja koulutuksen itse. Kun valitaan vain yksi edustaja, niin puolueetkaan eivät ole kovin aktiivisia.
 Hän itse edustaa yhteislistaa, jonka takana on useampia Ahvenanmaan puolueita. Samalla listalla ehdokkaana on myös  Johan Ehn . Hän kuuluu paikalliseen kokoomukseen eli Moderaterna-puolueeseen.
 Ehdokkaista  Birgitta Johansson  ja  Stephan Toivonen  Alternativ för Åland -listalla edustavat vaihtoehtoa, jolla on jyrkemmät kannat esimerkiksi maahanmuuttoon. He myös näkisivät Ahvenanmaan itsenäistymisen yhtenä mahdollisuutena.
 Viides ehdokas on sosiaalidemokraattien  Jessy Eckerman  Löntagar-listalla.
 Kaikille yhteistä on, että he Nya Åland -lehden kyselyssä kannattavat vahvaa itsehallintoa, ruotsin kielen pakollisuutta osana Suomen ylioppilaskirjoituksia ja merenkulun tukea. Nämä seikat ovat ahvenmaalaisen identiteetin kannalta keskeisiä.
 Ahvenanmaalla on laaja itsehallinto. Markku Sandell / Yle
 Laimea äänestysinto
 Kickan Sundblom  taluttaa koiraansa kävelykadulla ja ilmoittaa topakasti, että kyllä eduskuntavaalit kiinnostavat.
 – Aion äänestää. Monille kyllä Suomen politiikkaa tuntuu kaukaisemmalta kuin Ruotsin, sillä seuraamme enemmän Ruotsin TV:tä, Kickan Sundblom sanoo.
 Samalla tapaa eduskuntavaaleihin suhtautuu  Dan Sundqvist . Hänen mukaansa viidellä ehdokkaalla on erilaisia näkemyksiä eduskunnan käsittelemiin asioihin.
 – Mielestäni kiinnostus on suhteellisen suurta tällä kertaa, hän arvelee.
 Samaa ei voi päätellä ennakkoäänestyksen perusteella. Virallinen ennakkoäänestysaktiivisuus jäi 14,6 prosenttiin, mutta kaikki Ahvenanmaan 16 kuntaa eivät ilmoita ennakkoäänestäneiden määriä. Mats Löfström arvioi noin parinkymmenen prosentin äänestäneen ennakkoon.
 Löfström jalkautui kaikkiin maakunnan kuntiin ennen vaaleja ja hänen jatkokauttaan pidetään miltei varmana.
 Ahvenanmaan nykyinen kansanedustaja Mats Löfström kiersi vaalikampanjassaan kaikki maakunnan 16 kuntaa. Lassi Lähteenmäki / Yle
 Osa RKP:n eduskuntaryhmää
 Ahvenanmaalta valittava yksi kansanedustaja on eduskunnassa ollut osa Suomen Ruotsalaisen kansanpuolueen ryhmää. Näin teki myös Mats Löfström, vaikka kutsuja tuli vuonna 2015 myös Keskustan  Juha Sipilältä  ja Kokoomuksen  Alexander Stubbilta .
 Ahvenanmaan asioiden hoito vaan ei sujunut kuin ennen, koska RKP jäi oppostioon ja omaa ministeriä tai ministereitä ei ollutkaan, joiden kautta saarimaakunnan kannalta tärkeitä asioita olisi voinut edistää.
 – Tulevalla hallituskaudella pitäisi ruotsin kielen asemaa kohentaa ja kirjata Ahvenanmaan asiat hallitusohjelmaan, Mats Löfström sanoo.
 Myös itsehallintolain uudistamisen eteenpäinvieminen on maakunnan kansanedustajan asialistalla. Tämä pitäisi saada ratkaistua tulevalla vaalikaudella.
 – Merenkulun tukien pitää myös olla sillä tasolla, että Suomen lipun alla kulkevat laivat ovat kilpailukykyisiä Ruotsiin verrattuna, Löfström miettii.
 Ruotsinkielisten palveluiden takaaminen myös Manner-Suomen puolella ahvenanmaalaisille olisi Löfströmin mukaan taattava jatkossakin.
 Sosiaali- ja terveyspalveluihin maakunta haluaa lisää tukea, sillä Ahvenanmaan väkiluku lähentelee nyt 30 000:ta. Muuttoliike on tuonut vuosittain 250–300 uutta asukasta. Pääasiassa he ovat olleet paluumuuttajia Ruotsista ja Suomesta, mutta myös Baltiasta on virta on käynyt saarimaakuntaan.
 Silti Ahvenanmaalla podetaan etenkin kesäisin työvoimapulaa. Koulutettua väkeä kaivataan lisää ja hedelmätarhoihin kausityöntekijöitä, joita ilman omenasato voi jäädä korjaamatta.
 Lue myös
 Ennakkoäänestysprosentti jäi Uuttamaata alhaisemmaksi vain Ahvenanmaalla
 Hallituksen ovea potkivalle kielipuolueelle jokainen päivä oppositiossa on liikaa – tällainen puolue on RKP

Itsehallinto, merenkulun tuki ja ruotsin kieli – näillä teemoilla vaalikamppaillaan Ahvenanmaalla


Summary: Pepe Forsberg tietää, mitä on elää maailmalla kiireisen bisnesmiehen elämää, mutta myös sen, mitä on rauhoittua suomalaisessa luonnossa.

Kasvitieteelliset puutarhat, eläintarhat ja luonnonpuistot

Pepe Forsberg etsiytyi jo bisnesaikoinaan luontoon purkamaan stressiä. Tuo tie veti yhä vahvemmin ja Forsbergista tuli yksi heistä, jotka tekevät kansallispuistoja tunnetuiksi. Tänä keväänä ilmestyy jo kolmas neljästä Suomen kansallispuistoja käsittelevästä oppaasta, jota hän on ollut tekemässä.
 – Päätin keskittyä johonkin tosi olennaiseen asiaan, josta on hyötyä kaikille. Luonto ja  kansallispuistot  (Metsähallitus) yhdistävät ihmisiä, eivätkä juuri herätä negatiivisia tunteita.
 Kiinnostus kansallispuistoja kohtaan onkin kasvanut viime vuosina.  Se näkyy myös siinä, että kahdella Pepe Forsbergin perustamalla Facebook-sivustolla on yhteensä lähes 80 000 ihmistä ja kansallispuistoisssa kuvatut videot tavoittavat jo satoja tuhansia ihmisiä.
 Reppukelpoisuus tavoitteena
 Pepe Forsberg on tehnyt yhdessä Mikko Sorsan kanssa Kansallispuistot tutuiksi -kirjasarjan kaksi ensimmäistä osaa, Pohjois- ja Etelä-Suomen kansallispuistot. Tuoreimman osan Länsi-Suomesta ja neljännen työn alla olevan osan Itä-Suomesta hän toimittaa yksin.
 Kansallispuisto-oppaiden sarja täydentyy vielä kahdella. Raila Paavola / Yle
 Mobiiliosaaminen näkyy Forsbergin kirjoissa QR-koodin kautta. Kustakin kansallispuistosta löytyy materiaalipankki: kuvia, videoita, artikkeleita, julkisen liikenteen aikataulut ja säätietoja. Lisäksi sisältö päivittyy koko ajan.
 Tuotekehittely näkyy siinäkin, että kirja on pienemmäksi rullattava ja muovitettu, joten sen voi ottaa reppuun mukaan kosteallakin säällä.
 Jos nyt jotain pitäisi erikseen mainita
 Länsi-Suomen kansallispuistoista Forsberg nostaa esiin muun muassa keskisuomalaisen Pyhä-Häkin kansallispuiston vanhan metsän ja Suomenselänalueen Salamajärven kansallispuiston erämaisen luonnon.
 Kuhmoisten ja Jämsän rajalla Isojärven kansallispuistossa majavat taas muuttavat ihmisten polkujen reittejä joka vuosi.
 – Kun rauhassa menee ja nöyrällä asenteella, on todennäköistä, että jossain kohdassa majavan häntä heilahtaa lävähtäen vedenpintaan merkkinä reviirin rajasta.
 Tarinoiden äärellä
 Pepe Forsberg on tutkinut myös kansallispuistojen historiaa. Esimerkiksi Lauhavuoren tarina löytyi Suomen matkailijayhdistyksen vuosikirjasta vuodelta 1907.
 Isojoen ja Kauhajoen rajalla Etelä-Pohjanmaalla sijaitsevalla Lauhavuorella on kivimuuri, jonka on uskottu olleen osa jättiläisten kaupunkia. Kirjan mukaan paikalla oli jättiläisen aarre.
 Itse jättiläiset karkotettiin kirkonkellojen avulla, mutta ne jättivät ison käärmeen vahtimaan kulta-aarrettaan. Nykyään paikka tunnetaan isona muinaisrantana, ja sieltä löytyy noin 800 metriä pitkä kiviaidanne.
 Vau-efekti oli aivan käsittämätön!  Pepe Forsberg
 Kansallisarkistosta selvisi Forsbergille myös se, että vaikka Lauhavuoren juurella olevaa järveä kutsutaan nykyään Spitaalijärveksi, se on taudin sijaan saanut nimensä pitalikalasta eli mutu-nimisestä kivikalasta. Vanhaa Pitalijärvi-nimeä käytettiin vielä 1900-luvun alussa. Turismin lisäännyttyä nimi on muuttunut Spitaalijärveksi, karttoihin asti.
 Forsbergin mukaan alueen markkinoinnissa on kerrottu, että tästä järvestä olisi viety vettä aina Venäjän ruhtinaille saakka, koska sillä olisi ollut tervehdyttäviä vaikutuksia. Nyt Forsberg on löytänyt tiedon, että Lauhavuoren huipulla on lähde, josta tämä vesi olisi ollut peräisin.
 Suuntana Korvatunturi
 Yksi vahvimmista kokemuksista Pepe Forsbergille on ollut Korvatunturin näkeminen, erityisesti Kemihaaran vanhan raja-aseman suunnasta.
 Joulupukkimaisema ruskan väreissä. Pepe Forsberg
 – Vau-efekti oli aivan käsittämätön! Jos joku on sanonut "nähdä Napoli ja kuolla", niin Suomessa sen pitäisi olla "nähdä Korvatunturi ja mennä eteenpäin elämässä", innostuu Forsberg.
 – Paikassa on niin paljon tarun hohtoa. Se on tosi kaunis keskellä kairaa.
 Mobiilibisneksestä luontoon
 Matkoilleen Pepe Forsberg lähtee luonnon keskeltä syrjäiseltä mökiltä Sievistä. Siellä ei esimerkiksi puhelin turhaan pirise, sillä edes kännykkäsignaali ei kanna. Nettiyhteydet sen sijaan toimivat. Niille on käyttöä muun muassa yhteydenpidossa Karibialle.
 Ero miehen aiempaan elämään on iso. Forsberg työskenteli aikanaan mobiiliteknologian yrityksessä ja eteni lopulta pörssiyhtiön Euroopan johtajaksi saakka. Tuli 16-tuntisia työpäiviä ja vähintään kaksisataa matkapäivää vuodessa.
 Forsberg on asunut pääosan elämästään ulkomailla, useissa Euroopan maissa ja Väli-Amerikassa. Lopulta mies päätti irrottautua kiireisestä elämäntavasta ja lähteä tyystin toisille urille.
 Kommuunia tekemässä
 Välivaiheessa Forsberg opetti kansainvälisessä koulussa Dominikaanisessa tasavallassa teknolgisia ja matemaattisia aineita. Ennen Suomeen paluutaan hän ehti perustaa sinne eräänlaisen kommuunin.
 – Oli mahdollisuus tavata hyviä ihmisiä ja rakentaa sellainen yhteisasunnoksi käyvä rakennus.
 Kommuuni on omavarainen: siellä kasvatetaan kaikki tarvittava ja loput vaihdetaan. Tilalla ei ole karjaa, mutta kananmunia ja lihaa vaihdetaan oman pihan tuotteisiin. Alue on hyvin rehevää, ja aamuisin on poimittavaksi kypsynyt satakunta tomaattia ja myös banaaneja ja avocadoja tulee.
 Koulun vahvana tukena
 Kommuunilla ja läheisellä kansainvälisellä koululla on tiivis yhteistyö. Kommuuniin keskittyy väkeä, joka kehittelee koululle ohjelmaa, mutta myös pelailee yhdessä ja soittelee kitaraa.
 Enimmillään kommuunissa on asunut noin parikymmentä ihmistä. Forsbergin mukaan ihmisiä tulee ja menee. Nykyisin siellä asuu useita opettajia.
 – Jos kommuunielämästä kiinnostuneilla on jotain annettavaa koululle, niin sinne voi tulla. Jos esimerkiksi osaa tehdä kompostin ja kertoa siitä oppilaille, niin tervetuloa!

Entinen bisnesmies perusti kommuunin Karibialle – nyt hän innostaa suomalaisia löytämään kotimaan kansallispuistojen lumon


Sudanin uuden sotilashallinnon johtaja, kenraali  Abdel Fattah al-Burhan  vakuuttaa, että mielenosoittajia surmanneet joutuvat vastaamaan teoistaan oikeuden eteen.
 Televisioidussa puheessa kenraali lisäksi ilmoitti, että kaikki vangitut mielenosoittajat vapautetaan ja että yöllinen ulkonaliikkumiskielto kumotaan.
 Burhan myös vakuutti ”juurivansa” vanhan hallinnon pois. Hän kertoi hajottaneensa kaikki paikallishallinnot ja lupasi, että maassa kunnioitetaan ihmisoikeuksia, kertoo  BBC.
 Burhan kertoi käyvänsä keskusteluja opposition kanssa ja toisti jälleen lupauksen, jonka mukaan maassa siirrytään siviilihallintoon viimeistään kahden vuoden siirtymäajan jälkeen.
 Aiemmin päivällä sotilasjohto ilmoitti Sudanin tiedustelupalvelun (NSS) pelätyn johtajan  Salih Ghoshin  erosta. Tätä puolestaan edelsi Sudanin entisen puolustusministerin eroilmoitus. Hän ehti olla väliaikaishallinnon johdossa vain päivän.
 Armeija syrjäytti Sudanin pitkäaikaisen ja itsevaltaisen presidentin  Omar al-Bashirin  torstaina.
 Protestoijat eivät ole olleet tyytyväisiä armeijan valtaannousuun, sillä vallankaappauksen takana olevien tahojen arvellaan olevan liian läheisissä väleissä syrjäytettyyn presidenttiin. Lisäksi mielennosoittajat ovat vaatineet, että siviilihallintoa ryhdytään rakentamaan välittömästi.
 Ministeriön edustalta kuultu tulitusta
 Illalla maan puolustusministeriön ulkopuolelta kuultiin raskasta tulitusta pääkaupungissa Khartumissa.
 Asiasta kertoivat paikalliset lähteet uutistoimisto Reutersille.
 Tiedossa ei ole, kuka tai ketkä paikalla ammuskelivat. Henkilövahingoista ei ole toistaiseksi kerrottu.
 Aiheesta lisää:
 Neljä kuukautta protesteja, kaksi kaadettua johtajaa: Näin Sudanin tapahtumat ovat edenneet

Sudanin sotilashallinnon johtaja: Protestoijia surmanneet vastuuseen, ulkonaliikkumiskielto kumottu


Summary: Terroristijärjestö Boko Haram sieppasi 276 koulutyttöä viisi vuotta sitten Nigerian koillisosassa.

Viisi vuotta sitten 276 koulutytön elämä sai järkyttävän käänteen.
 Nukkumassa olleet tytöt heräsivät, kun ääri-islamilaiset militantit tunkeutuivat yläkoulun asuntolaan Chibokin kaupungissa Nigerian koillisosassa 14.–15. huhtikuuta välisenä yönä.
 Monet tytöistä olivat saapuneet syrjäseuduilta kaupunkiin kokeisiin. Kokeiden ja jatko-opintojen sijaan he joutuivat äärijärjestö Boko Haramin sieppaamiksi.
 Chibokin tytöt olivat jonkin aikaa suuri uutinen kaikkialla maailmassa. Muun muassa Yhdysvaltain tuolloinen ensimmäinen nainen  Michelle Obama  kampanjoi tyttöjen vapauttamisen puolesta näkyvästi.
 Chibokin tytöt Äärijärjestö Boko Haram sieppasi 276 koulutyttöä Chibokissa Koillis-Nigeriassa viisi vuotta sitten. Siepatuista 112 on edelleen kateissa, 107 on vapautettu ja 57 on onnistunut pakenemaan. Kateissa olevien kohtalosta ei ole tietoa. Siepattujen vanhemmat ja järjestöt arvostelevat Nigerian hallitusta siitä, ettei se ole kertonut mitä tyttöjen vapauttamiseksi tehdään.
 Tytöistä 112 on kuitenkin edelleen kateissa. He ovat varttuneet vankeuden aikana teini-ikäisistä nuoriksi naisiksi.
 Heidän kohtalostaan ei tiedetä paljoakaan, kertoo ihmisoikeusjärjestö Human Rights Watchin Nigerian Abujassa työskentelevä tutkija  Anietie Ewang  puhelinhaastattelussa Ylelle.
 – Mitään tietoa ei ole saatu siitä, tietääkö hallitus missä tytöt ovat. Tai siitä onko neuvotteluja heidän vapauttamisekseen käynnissä. Meillä ei ole mitään tietoa 112 tytön kohtalosta, koska hallitus ei sitä anna.
 Monet siepatuista on tiettävästi pakotettu Boko Haramin taistelijoiden vaimoiksi. Heistä on julkaistu muutamia videoita, joissa huiveihin ja peittäviin kaapuihin pukeutuneet tytöt ovat kertoneet mahdollisesti pakotettuina kääntyneensä islamiin ja avioituneensa. Suurin osa siepatuista tytöistä oli kristittyjä.
 Kansainvälinen kampanjointi tyttöjen vapauttamiseksi on vuosien varrella laantunut.
 Yle Uutisgrafiikka
 Siepatun äiti: Heidät on unohdettu
 Chibokin sieppauksen vuosipäivän alla kateissa olevien tyttöjen omaiset ovat toivoneet, että Nigeria liittolaisineen tekisi jotain tyttöjen löytämiseksi ja vapauttamiseksi.
 Brittiläinen The Sunday Times haastatteli  maaliskuussa  Esther Yakubua , jonka tytär  Dorcas  on yksi kateissa olevista.
 – Olemme kuulleet, että amerikkalaiset pystyvät satelliiteillaan näkemään miehen Bagdadin kadulla tai vuohen Afganistanin ylängöllä. Miksi he eivät löytäisi isoa joukkoa tyttöjä. Kaikki ovat unohtaneet heidät, Yakubu sanoi The Sunday Timesille.
 Yakubu myös ihmetteli Nigerian hallituksen toimettomuutta tyttöjen vapauttamiseksi.
 Helmikuussa jatkokaudelle valittu presidentti  Muhammadu Buhari  on aikaisemmin luvannut tuoda tytöt kotiin, mutta vaalikampanjan aikana hän ei juuri puhunut siepatuista. Aihe on Nigerian johdolle erittäin arkaluontoinen.
 Boko Haram vapautti 82 tyttöä vaihtokaupassa vangeista toukokuussa 2017. Pian vapautuksen jälkeen tytöt kuljetettiin yhteiskuvaan presidentti Muhammadu Buharin (kuvassa keskellä) kanssa.  EPA
 – Tyttäreni joutuu elämään metsässä terroristien kanssa. En halua ajatella, mitä ne miehet hänelle tekevät, Esther Yakubu totesi brittilehdelle.
 Yakubu on nähnyt tyttärensä kahdesti videolla. Niistä jälkimmäisellä tytöt sanoivat, etteivät tule takaisin, koska ovat kääntyneet islamiin ja menneet naimisiin. Äiti uskoo, että tytär oli pakotettu sanomaan niin.
 Vapautettuja tai paenneita ei enää pitkään aikaan
 Pian sieppauksen jälkeen 57 tyttöä onnistui pakenemaan. Ilmeisesti ääri-islamistit sieppasivat suunniteltua enemmän tyttöjä ja vartionti petti.
 Seuraavaan pakoon kului aikaa. Yksi tytöistä onnistui pakenemaan kaksi vuotta myöhemmin toukokuussa 2016.
 Saman vuoden lokakuussa  sieppaajat vapauttivat 21 tyttöä  ja luovuttivat heidät Punaisen Ristin edustajille Bankin kaupungissa lähellä Kamerunin rajaa.
 Vuoden 2017 toukokuussa Boko Haram vapautti 82 tyttöä vaihtokaupassa, jossa Nigeria vapautti järjestöön kuuluvia vankeja.
 Vapautetut tytöt odottivat presidentti Muhammadu Buharin tapaamista Abujassa kaksi vuotta sitten toukokuussa.  EPA
 Kamerunin rajan tuntumassa vapautetut tytöt kuljetettiin ensin Maiduguriin ja sieltä pääkaupunki Abujaan, jossa heidät vietiin tapaamaan presidentti Buharia.
 Maailmalle levisivät kuvat pr-tempauksesta: värikkäisiin vaatteisiin puetuista tytöistä Buharin ympärillä. Mutta niistä tytöistä, jotka ovat yhä kateissa ei ole sen jälkeen kuultu juuri mitään.
 Human Rights Watchin tutkija Anitie Ewang arvostelee Nigerian hallitusta siitä, ettei se ole tiedottanut tyttöjen vanhemmille siitä mitä tyttöjen pelastamiseksi tehdään. Ewang kertoo olleensa äskettäin yhteydessä kadonneita vanhempia edustavan järjestön puheenjohtajaan.
 – Hän oli erittäin turhautunut. Vanhemmat eivät ole saaneet uusia tietoja sen jälkeen, kun 82 tyttöä vapautettiin kaksi vuotta sitten.
 Varapresidentti ja ministeri eivät vastanneet
 Keskusteluyhteyttä vanhempien ja hallituksen edustajien välillä ei siis ole. Vastauksia on yritetty saada tuloksetta muun muassa Nigerian varapresidentiltä ja naisten asioista vastaavalta ministeriltä.
 Myöskään neuvontaa tai psykologista tukea ei ole Ewangin mukaan vanhemmille annettu.
 – Tilanne on heidän kannaltaan kauhea.
 Viranomaiset ovat kieltäneet vapautettuja tyttöjä kertomasta siitä, millaisia julmuuksia he joutuivat kokemaan ollessaan Boko Haramin vankeina. Huhuja on ollut pakkoavioliitoista ja pakkokäännytyksistä islamiin.
 Jotkut tytöt ovat kertoneet vanhemmilleen pahoinpitelyistä ja raiskauksista.
 Monet vapautetuista opiskelevat samassa yliopistossa , mutta heidän elämänsä on muun muassa turvallisuusjärjestelyjen takia monella tavalla rajoitettua.
 Tyttöjen vapauttamista vaativia mielenosoituksia järjestetään edelleen säännöllisesti Nigeriassa. Viisi vuotta sitten mielenosoituksia oli eri puolilla maailmaa. Tämä kuva on Nairobista toukokuulta 2014.  Dai Kurokaw / EPA
 Human Rights Watch  on aikaisemmin arvostellut hallitusta siitä, ettei se ole suojellut tyttöjä riittävästi. Vapautettujen nimiä on esimerkiksi julkaistu.
 Myös  Bring Back Our Girls -kampanja  on arvostellut Nigerian hallitusta siitä, ettei se ole saanut tietoja hallitukselta.
 Kampanja on luvannut, ettei tyttöjen anneta unohtua. Abujassa ja muualla on edelleen lähes päivittäisiä protesteja tyttöjen vapauttamisen puolesta, mutta ajan kuluessa osallistujien määrä on vähentynyt.
 Siepattuja on paljon Chibokin tyttöjä enemmän
 Boko Haram on terrorisoinut Nigerian koillisosaa vuodesta 2009 lähtien. Jo ennen Chibokin iskua terroristit olivat siepanneet alueella tyttöjä ja naisia.
 Viime vuoden helmikuussa siepattiin 110 tyttöä Dapchin kaupungissa lähes samalla tavalla kuin Chibokissa.
 Tuolloin hallitus onnistui neuvottelemaan vapaaksi kaikki tytöt yhtä lukuunottamatta muutaman päivän kuluttua.  Vangiksi jäänyt tyttö kieltäytyi tunnustamasta islamin uskoa .
 YK:n lastenjärjestö UNICEF arvioi vuosi sitten, että Boko Haram oli siepannut yhteensä yli tuhat lasta viiden vuoden aikana. Luvussa olivat mukana Chibokin tytöt.
 Boko Haram kylvää edelleen kauhua
 Kymmenen vuotta jatkuneiden väkivaltaisuuksien aikana on surmattu Nigeriassa yli 27 000 ihmistä ja 1,8 miljoonaa on joutunut pakenemaan kodeistaan. Konflikti on vuosien aikana levinnyt Nigeriasta Nigeriin, Kameruniin ja Tšadiin.
 Presidentti Muhammadu Buhari on sanonut monta kertaa, että Boko Haram on kukistettu, mutta todellisuudessa järjestö kylvää yhä kauhua.
 – Boko Haram on jatkuva uhka Koillis-Nigerissa. Se sieppaa edelleen ihmisiä ja tekee itsemurhaiskuja, iskuja siviilejä ja sotilaskohteita vastaan, sanoo Anietie Ewang Human Right Watchista.
 Tällä viikolla uutistoimistot kertoivat, että 2 000 ihmistä oli joutunut pakenemaan Jakanan kaupungista.
 Nigerian, Kamerunin ja Tšadin joukot ovat viime viikkoina hyökänneet Boko Haramia vastaan.
 Boko Haramilla on arvioitu olevan Nigeriassa noin 7 000 taistelijaa ja tuhansia naapurimaissa.
 Kolme vuotta sitten terrorijärjestö jakautui, kun siitä irtautui Länsi-Afrikan provinssin islamilainen valtio ISWAP.
 Äärijärjestö Isisiin kuuluva ISWAP on hyökännyt kymmeniä kertoja Nigerian armeijan tukikohtiin, ja varastanut niistä merkittävän määrän aseita.
 Lisää aiheesta:
 Terroristijärjestö Isis tappaa edelleen päivittäin Nigeriassa – Afrikan Isisin nopea nousu näyttää järjestön uuden suunnan
 Amnesty: Boko Haram tappoi 60 ihmistä kaupungissa, josta Nigerian armeija lähti ja jätti siviilit suojattomiksi
 Aiheesta muualla:
 The Sunday Times: How it feels to... have your daughter kidnapped by Boko Haram

Boko Haramin sieppaamista Chibokin tytöistä yli sata on yhä kateissa, mutta heidät on unohdettu – "Tyttäreni joutuu elämään metsässä terroristien kanssa"


Summary: Stratolaunch-megajetti on käytännössä lentävä avaruusrakettien laukaisualusta.

Siipiväliltään maailman suurin lentokone Stratolaunch on lentänyt tänään ensimmäisen kerran.
 Megajetin neitsytlento kesti noin kaksi tuntia ja se laskeutui tämän jälkeen turvallisesti Mojaven avaruuslentokeskuksen kentälle Kaliforniassa, kertoo teknologiasivusto  The Verge .
 Stratolaunch on kaksirunkoinen konejättiläinen, jossa on yhteensä kuusi moottoria. Koneen siipien kärkiväli on huikeat 117 metriä. Megajetti painaa 580 tonnia.
 Koneessa on molemmissa rungoissaan omat ohjaamot – tosin jättiläistä ohjataan vaan oikeanpuoleisesta ohjaamosta.
 Stratolaunchia on kehitelty vuodesta 2011 lähtien. Käytännössä kone on lentävä laukaisualusta. Sen on tarkoitus lennättää esimerkiksi satelliitteja sisältäviä raketteja noin 11 kilometrin lentokorkeuteen, josta ne nousevat omilla moottoreillaan Maan kiertoradalle.
 Tällä tavoin rakettien laukaisu avaruuteen on huomattavasti edullisempaa, koska kone kuluttaa merkittävästi vähemmän polttoainetta, kuin mitä perinteisen raketin laukaisu vaatii.
 Huonot sääolosuhteet, kuten myrskyt, saattavat lykätä perinteisten rakettien laukaisua, mutta Stratolaunch voi kiertää tavallisten matkustajakoneiden tavoin haastavat säärintamat ja suorittaa rakettien laukaisut suunnitellusti, kertoo uutiskanava  CNN .
 Stratolaunchia kehittävän Stratolaunch System -yhtiön takana on Microsoftin toinen perustaja  Paul Allen , joka menehtyi viime vuonna syöpään.
 Aiheesta lisää:
 World’s biggest airplane takes flight for the first time ever
 The world's largest plane just flew for the first time
 Finavia: Viisi jännittävää faktaa Stratolaunch-lentokoneesta, joka on siipiväliltään maailman suurin

Maailman suurin lentokone teki ensimmäisen testilentonsa


Summary: Poliisi löysi yksityisasunnosta ruumiin.

Helsingin poliisi kertoo epäilevänsä henkirikosta Helsingin Oulunkylässä.
 Poliisi sai tänään iltapäivällä ilmoituksen, jonka perusteella se tarkisti asunnon Oulunkylässä. Asunnosta löytyi vainaja, poliisi kertoo tiedotteessa.
 Päivystävän tutkinnanjohtajan, rikoskomisario  Saara Asmundelan  mukaan poliisi on tehnyt alustavaa tutkintaa asunnossa ja rikosnimike on tutkinnan alussa tappo.
 Poliisi on ottanut kiinni yhden ihmisen, jota epäillään todennäköisin syin taposta.

Poliisi epäilee henkirikosta Helsingin Oulunkylässä – yksi otettu kiinni


Summary: Yli 850 vuotta vanha Notre-Damen katedraali on yksi maailman vierailluimmista turistikohteista.

Notre Damen katedraali syttyi palamaan maanantaina hieman ennen kello 20:tä Suomen aikaan. Tarkkaa syttymissyytä ei ole tiedossa, mutta yksi epäily on, että tulipalo liittyy mahdollisesti katedraalissa tehtäviin mittaviin korjaustöihin.
 Notre Dame sijaisee Seine-joen varrella Citén saarella, jonne Pariisin kaupunki on perustettu aikanaan. Itse Notre Dame tarkoittaa Meidän Rouvamme, jolla tarkoitetaan Neitsyt Mariaa.
 Notre Damen katedraali rakennettiin kahden vanhan kirkon raunioille. Alun perin paikalla oli ollut Rooman valtakunnan aikainen temppeli.
 Varhaisgoottilaista tyyliä edustavan katedraalin rakennutti Pariisin silloinen piispa  Maurice de Sully . Rakennustyöt aloitettiin vuonna 1163 ja saatiin valmiiksi varhaisella 1300-luvulla.
 Ranskalainen arkkitehti  Eugene Viollet-le-Duc  entisti katedraalin vuosina 1845-1864.
 Romaani, joka pelasti Notre Damen
 Maailmankuulu ranskalainen kirjailija ja runoilija  Victor Hugo  kirjoitti vuonna 1831 romaanin  Pariisin Notre-Dame , joka tunnetaan paremmin populaarikulttuurissa nimellä  Notre Damen kellonsoittaja .
 Se kertoo Notre Damen katedraalin kellonsoittajan eli ulkonäöltään epämuodostuneen Quasimodon, mustalaistyttö Esmeraldan sekä arkkidiakoni Claude Frollon tarinan.
 Kirjasta on tehty lukuisia elokuvasovituksia sekä Disneyn piirroselokuva vuonna 1996. Lisäksi sen pohjalta on tehty myös musikaaleja sekä baletteja.
 Kirja käytännössä pelasti katedraalin, joka oli tuohon aikaan pahoin rappeutunut ja monet halusivat purkaa sen. Romaanin ansiosta siitä tuli yksi Pariisin tunnusmerkeistä.
 Tämän vuoksi pariisilaiset halusivatkin säilyttää Notre Damen ja ehostustyöt tehtiinEugene Viollet-le-Ducin toimesta.
 Tätä nykyä Notre Dame on edelleen yksi pariisilaisten suurista ylpeydenaiheista Eiffel-tornin ohella.
 Katedraalissa vierailee vuosittain noin 13 miljoonaa turistia.

Tällainen on pahasti vaurioitunut Notre Dame – Victor Hugon romaani pelasti katedraalin jo 1800-luvulla


Summary: Ensitietojen mukaan paloa ei ole sytytetty tahallaan.

Ulkoasiain hallinto, maanpuolustus ja järjestystoimi

Palomiesten mukaan Notre-Damen katedraali Pariisissa on tulessa.
 Twitterissä on julkaistu joitain kuvia ja videoita, joilla katedraalista nousee runsaasti harmaata savua ja katedraali on ilmiliekeissä.
 Ranskalaislehti Le Monde  kertoo, että palo alkoi hieman ennen kahdeksaa eli kello yhdeksää Suomen aikaa. Paikalla on palomiehiä sammuttamassa tulipaloa.
 Palomiehet ovat kertoneet ranskalaismedioille, että tulipalo liittyy mahdollisesti katedraalissa tehtäviin korjaustöihin.
 Ensitietojen mukaan paloa ei ole sytytetty tahallaan, vaan kyse on onnettomuudesta,  RTL kertoo . Tieto ei kuitenkaan ole vielä varma.
 Notre-Damen katedraali on yksi maailman vierailluimmista turistikohteista.
 Kerromme pian lisää.
 Korjaus klo 20.26: Suomen ja Ranskan aikavyöhykkeet olivat jutussa aiemmin väärinpäin.

Notre Dame Pariisissa on ilmiliekeissä


Summary: Historiallinen vaalitulos ennakoi hankalia hallitusneuvotteluja.

Sunnuntain eduskuntavaalitulos oli historiallinen, sillä yksikään puolue ei yltänyt yli kahdenkymmenen prosentin kannatukseen.
 Hallitustunnustelijan tehtävän saa vaalit yhdellä paikalla voittanut, nykyhallituksen leikkauspolitiikkaa kritisoinut SDP.
 Uuden hallituksen pohjaksi on veikattu SDP:n ja kokoomuksen yhteistyötä, mutta keskustakaan ei ollut vielä tulosiltana valmis jäämään oppositioon.
 Demareiden puheenjohtaja  Antti Rinne  toisti maanantaina, että hallitusyhteistyö perussuomalaisten kanssa tuntuu hankalalta.
 Rinne toisti myös tavoitteensa saada hallitusneuvottelut päätökseen toukokuun loppuun mennessä, mutta neuvotteluista odotetaan erittäin vaikeita.
 Millä mielin puolueet käyvät kohti hallitusneuvotteluja? Tähän kysymykseen illan A-studiossa vastaavat puolueensa puheenjohtaja  Jussi Halla-Aho  (ps.) sekä puolueiden varapuheenjohtajat  Sanna Marin  (sd.),  Sanni Grahn-Laasonen  (kok.) ja  Katri Kulmuni  (kesk.) kello 21 alkaen.
 Studiossa ovat myös politiikan asiantuntijat Elina Kestilä-Kekkonen ja Heikki Paloheimo. Olli Seuri juontaa.
 Yle seuraa lähetystä hetki hetkeltä kello 21 alkaen.
 LUE LISÄÄ:
 Halla-aho sovittelevana: Olemme valmiita kompromisseihin – myös maahanmuuttopolitiikassa
 Analyysi: Hallitusneuvotteluista äärimmäisen vaikeat – muutoksen suunta jäi kysymysmerkiksi
 Moniko kansanedustajista on kaltaisesi? Katso täältä, miltä uusi eduskunta näyttää
 Tästä pääset katsomaan kaikki vaalitulosta koskevat tiedot

Suomen kansa teki valintansa – Miten neljän suurimman puolueen kemiat kohtaavat A-studiossa?


Summary: Sosiaalisessa mediassa Antikainen teki avoimen maahanmuuttovastaisen kampanjan.

Outokumpulainen lähihoitaja  Sanna Antikainen  löi ällikällä monet vaaleja seuraavat, ja yllättyi itsekin jättimenestyksestään. Antikainen oli Savo-Karjalan vaalipiirissä perussuomalaisten äänikuningatar lähes 5 800 äänellä. 30-vuotiaan kansanedustajan elämäntarina on dramaattinen. Kun Antikainen oli 15-vuotias, oma isä pahoinpiteli hänet humalassa. Siitä muodostui elämän käännekohta.
 – Sitten sain aivan ihanan sosiaalityöntekijän ja pääsin muuttamaan pois kotoa lastensuojelulaitokseen. Se pelasti minut.
 Antikainen kuvailee, että lastenkodissa hän sai viimein ympärilleen turvallisia aikuisia, jotka asettivat elämään selkeät rajat. Omat vanhemmat olivat molemmat päihdeongelmaisia ja kuolivat alkoholiin. Jos Antikaisen nyt pitäisi valita politiikan tärkein teema, se olisi lastensuojelu.
 "110-prosenttisesti maahanmuuttovastainen"
 Antikainen oli eduskuntavaaleissa ehdolla toista kertaa ja yli kolminkertaisti äänisaaliinsa edellisiin vaaleihin nähden. Hän kävi vaalit selkeästi kahdella kärkiteemalla: maahanmuuttovastaisuudella ja lupauksella ajaa "heikompiosaisten asiaa". Ylen  vaalikoneessa  hän kertoo olevansa 110-prosenttisesti maahanmuuttovastainen ja lupaa tehdä kaikkensa Suomen turvapaikkapolitiikan kiristämiseksi. Vaalimainonnassaan Antikainen muun muassa vaati kasvot peittävien huivien kieltämistä Suomessa
 – Suomen ei pitäisi ottaa vastaan yksin turvapaikkaa hakevia miehiä. Maahantuloon pitäisi saada hätätilapykälä, jotta rajat saataisiin tarvittaessa kiinni niin, ettei vuoden 2015 kaltainen maahanmuuttotulva voisi toistua, Antikainen sanoo.
 Turvapaikkakysymyksissä hän ei olisi valmis kompromisseihin, vaikka vaakakupissa olisi perussuomalaisten hallituspaikka. Laura Huhtasaari on läheisin kollega perussuomalaisten uudessa eduskuntaryhmässä. Häntä Antikainen kuvailee lämminsydämiseksi äitihahmoksi. Ylen vaalikoneessa hän nimesi poliittiseksi esikuvaksi  Mannerheimin , ja omilla kotisivuillaan hän kertoo ihailevansa Buddhaa ja Jeesusta. Muiden puolueiden poliitikoista hän kertoo kunnioittavansa esimerkiksi  Pekka Haavistoa .
 – Hän ottaa ihmisen ihmisenä ja on aina maltillinen, Antikainen sanoo ja vakuuttaa olevansa valmis yhteistyöhön kaikkien kanssa yli puoluerajojen.
 Vaalipäivä yökkärissä kotona
 Antikaisessa vetosi äänestäjiin ehkä jonkinlainen mutkattomuus. Facebook-sivuillaan hän esiintyy videolla tukka sekaisin ja oloasussa yövuoron jälkeen unilta herättyään. Vaalipäivän hän kertoi viettäneensä yöpuvussa kotona, ja tuloksia hän jännitti oman perheen kesken. Perheeseen kuuluvat terveydenhoitajaksi opiskeleva aviomies sekä 7- ja 8-vuotiaat pojat. Kun äänimäärä vaali-iltana varmistui, pojat pesivät pyjamat päällä hampaitaan ja puoliso katsoi televisiosta jääkiekkoa.
 Vaali-iltana Antikaisten perhe jännitti tuloksia oman perheen kesken. Kuvassa puoliso Esa Antikainen sekä poja Topi ja Joni Antikainen. Marja-Liisa Kämppi / Yle
 Tällä hetkellä Antikainen työskentelee lähihoitajana lastensuojelulaitoksessa. Vaalien jälkeisenä aamuna hän jännitti, löytyykö hänen tilalleen sijaista yövuoroon.
 – Jos sijaista ei saada, niin sitten teen tähän vaalien päälle kaksi yövuoroa, Antikainen sanoo.
 Vaalikampanjaa Antikainen teki kolmivuorotyön, sairaanhoitajaopintojen ja lapsiperheen arjen ohessa. Kampanjan pääpaino oli sosiaalisessa mediassa. Siellä Antikainen on ollut aktiivinen jo vuosia, ja ottaa räväkästi kantaa asioihin. Kohtaamisia vaalikentillä Antikainen kuvailee tunteikkaiksi. Hänen mukaansa ihmiset olivat huolissaan erityisesti turvallisuudesta ja toimeentulosta.
 – Ensimmäisenä asiana eduskunnassa aion ajaa vanhusasiainvaltuutetun viran perustamista, hän sanoo.
 Perussuomalaiset uusi joukkonsa
 Ylen haastattelussa viime syksynä Antikainen kertoi liittyneensä perussuomalaisiin aikoinaan sen vuoksi, että puolue puhuu asioista "selvällä suomen kielellä", kun muut puolueet "puhuvat munkkilatinaa". Hän on kuulunut puoleeseen lähes koko aikuisikänsä. Vuonna 2013 Antikainen valittiin ensimmäistä kertaa Outokummun kaupunginvaltuustoon. Vuonna 2017 hän sai kuntavaaleissa toiseksi eniten ääniä Outokummussa ja on nyt kaupunginhallituksen toinen varapuheenjohtaja.
 Perussuomalaiset sai Savo-Karjalan vaalipiirissä 18 prosentin kannatuksen, ja oli keskustan jälkeen vaalipiirin toiseksi suosituin puolue.  Ylen tulospalvelussa  voit vertaille eri puolueiden ja ehdokkaiden menestystä. Kaikki kolme Savo-Karjalan perussuomalaista kansanedustajaa ovat eduskunnassa uusia kasvoja. Sanna Antikaisen lisäksi läpi menivät joensuulainen  Jussi Wihonen  ja kuopiolainen  Minna Reijonen . Sanna Antikainen on 30-vuotiaana Savo-Karjalan vaalipiirin nuorin kansanedustaja.
 Voit tutustua Savo-Karjalan vaalipiirin uusin kansanedustajiin ja heidän vaalilupauksiinsa  täällä .

Humalainen isä pahoinpiteli 15-vuotiaan Sanna Antikaisen – nyt perussuomalaisten ääniharava Savo-Karjalassa ihailee Buddhaa ja Huhtasaarta


Summary: Nuoret vapaaehtoiset lähetetään kehityksestä jälkeen jääneille syrjäseuduille vuoteen 2022 mennessä.

Kiina aikoo lähettää 10 miljoonaa vapaaehtoista kaupunkilaisnuorta elävöittämään maaseudun syrjäseutuja.
 Asia käy ilmi maata hallitsevan kommunistipuolueen asiakirjoista, ruotsalainen  Dagens Nyheter -sanomalehti kertoo .
 – Tarvitsemme nuoria, jotka hallitsevat tieteen ja teknologian, auttamaan maaseutua uudistamaan perinteisiä kehitysmallejaan, varapormestari  Zhang Linbin  Hunanin provinssissa sijaitsevasta pikkukaupungista kertoo kiinalaisen  Global Times -sanomalehden haastattelussa.
 Kiinassa monet nuoret osaajat ovat muuttaneet kaupunkeihin, mikä on johtanut osaajapulaan maaseudulla.
 Zhangin mukaan hänen asuinkaupungissaan tarvitaan nuoria, jotka osaavat käyttää tietokoneita.

Kiina aikoo lähettää 10 miljoona kaupunkilaisnuorta elävöittämään maaseutua – "Tieteen ja teknologian hallitsevat uudistavat käytäntöjä"


Summary: Teknologiayhtiö Wärtsilä antaa 500 000 euron rahoituksen lappeenrantalaiselle startup-yritykselle.

Startup-yritys Soletair Power saa merkittävän rahoituksen teknologiayhtiö Wärtsilältä. Wärtsilä antaa yritykselle 500 000 euroa.
 Lappeenrantalaisen Soletair Power -yhtiön teknologialla sisäilman hiilidioksidista voidaan tuottaa synteettistä uusiutuvaa polttoainetta. Samalla sisäilman laatu paranee.
 Polttoainetta syntyy, kun sisäilmasta otettu hiilidioksidi yhdistetään vedyn kanssa. Vetyä voidaan tuottaa uusiutuvista energialähteistä.
 Hiilidioksidia ja vetyä yhdistämällä syntyy hiilivetyjä, joita voidaan käyttää synteettisenä polttoaineena.
 Järjestelmän pohjana on Lappeenrannan-Lahden teknillisen yliopiston ja Teknologian tutkimuskeskus VTT:n  Soletair-tekniikka .
 Wärtsilän mukaan Soletair Powerin konsepti on tärkeä askel kohti hiilineutraalia yhteiskuntaa. Se tukee Wärtsilän strategiaa johtaa energiateollisuutta kohti tulevaisuutta, jossa käytetään sataprosenttisesti uusiutuvaa energiaa.
 Juttua päivitetään.

Startup-yritys saa ison rahoituksen Wärtsilältä – Soletair Power tekee polttoainetta sisäilman hiilidioksidista


Summary: Poliisi kehotti Nörrebron kaupunginosan asukkaita pysyttelemään sisätiloissa sunnuntai-illan.

Kööpenhaminan kantakaupungissa oli eilen sunnuntaina suuria mellakoita. Väkijoukko sytytti tuleen autoja, roska-astioita, heitteli poliiseja katulivillä ja vandalisoi kaupunkia.
 Kahakat alkoivat Nørrebron kaupunginosassa, missä maahanmuuttovastaisen Stram Kurs -puolueen perustajan  Rasmus Paludansin  oli määrä puhua. Asiasta kertovat tanskalaiset tiedotusvälineet, muun muassa  yleisradioyhtiö DR .
 Paludans provosoi tilannetta puhepaikalla heiluttelemalla koraania. Vastamielenosoitus syntyi välittömästi ja väkivalta levisi.
 Poliisi siirsi Paludansin pois paikalta. Hän olisi halunnut aloittaa toisenkin tapahtuman, tällä kertaa Østerbron alueella, mutta poliisi kielsi sen.
 Mellakkavarusteisia poliiseja Kööpenhaminassa sunnuntaina. Philip Davali / EPA
 Vandalismi jatkui Kööpenhaminan kaduilla aamuyöhön. Kahakat uhkasivat levitä jopa kaupungin ydinkeskustaan. Poliisi kehotti Nørrebron asukkaita pysyttelemään illan sisätiloissa.
 Poliisi käytti kyynelkaasua ja eräät poliisimiehet joutuivat ottamaan aseensa esille. Laukauksia ei kuitenkaan ammuttu, lukuunottamatta mellakoitsijoiden paukkupommeja.
 Poliisi otti kiinni 23 henkilöä.
 Kööpenhaminan poliisi on joutunut arvostelun kohteeksi päätöksestään sallia Paludansin esiintyminen, jonka saattoi odottaa johtavan mellakoihin.
 Lue lisää :  Massive uroligheder på Nørrebro: Folk går til angreb på politiet

Maahanmuuton vastustajat mellakoivat Kööpenhaminassa


Summary: Yle Areenan kautta eduskuntavaalien tulosiltaa seurasi keskimäärin 82 000 ihmistä.

Kaksi eri jännitysnäytelmää sai miljoonat suomalaiset ruutujen ääreen sunnuntai-iltana. Eduskuntavaalien tulosiltaa seurasi TV1:stä parhaimmillaan 1,6 miljoonaa ihmistä. Samaan aikaan TV2:llä näytetty jääkiekon naisten MM-finaali  keräsi televisioiden ääreen jopa 1,4 miljoonaa katsojaa .
 Eduskuntavaalien tulosillan keskimääräinen katsojaluku televisiossa laski viime vaaleista: nyt ääntenlaskentaa seurasi miljoona katsojaa, kun vuonna 2015 luku oli  Finnpanelin mukaan  1,3 miljoonaa. Yle Areenan lähetys sai tänä vuonna keskimäärin 82 000 katsojaa.
 Espoossa pelattua jääkiekon naisten maailmanmestaruustaistoa seurasi televisiosta keskimäärin 720 000 ja Yle Areenasta 53 000 ihmistä.
 Eduskuntavaalien 2019 tulosilta on nähtävissä Yle Areenasta  tämän linkin kautta. Jääkiekon naisten MM-loppuottelun pääset katsomaan Yle Areenasta  tämän linkin kautta.

Tuplajännittävä ilta sai suomalaiset television ääreen: Vaalien tulosilta ja jääkiekon MM-finaali keräsivät kumpikin 1,5 miljoonaa katsojaa


Summary: Kerro hieman itsestäsi ja näet, paljonko samankaltaista väkeä on uudessa eduskunnassa.

Uuteen eduskuntaan valittiin 93 naista ja 107 miestiä. Naisten osuus on suurin kautta aikain.
 Edustajien keski-ikä on 46 vuotta, eli eduskunta nuorentui hieman edelliseen vaalikauteen verrattuna.
 Entä miltä valittujen edustajien joukko näyttää, jos sitä suodattaa sukupuolen, iän, koulutuksen ja kielen perusteella? Voit syöttää alle omat tietosi, jolloin näet, paljonko kaltaisiasi valittiin eduskuntaan.
 Vinkki: Voit vaihdella muuttujia ja tutkia, miten paljon edustajia erilaisilla taustoilla on nyt eduskuntaan valittu. Voit myös poistaa valintoja. Ja kaikki vaalitulostiedot näet  Ylen tulospalvelusta .

Moniko kansanedustajista on kaltaisesi? Katso täältä, miltä uusi eduskunta näyttää


Summary: Yt-neuvottelut käydään Postipalvelut-liiketoimintaryhmän tuotannon hallinnossa ja esimiestehtävissä.

Posti aloittaa yt-neuvottelut Postipalvelut-liiketoimintaryhmän tuotannon hallinnossa ja esimiestehtävissä 23. huhtikuuta. Alustavan arvion mukaan henkilöstön vähentämistarve on enintään 120 vakituisessa työsuhteessa olevaa henkilöä.
 Posti perustelee yt-neuvottelujen aloitusta postin määrän rajulla vähenemisellä. Postilla on tarve alentaa kustannuksia vähintään noin 150–200 miljoonaa euroa seuraavan kolmen vuoden aikana.
 – Tämä kustannussäästö tarvitaan jo yksin jaettavan postimäärän rajun vähenemisen takia. Supistuvan kirjevolyymin tuotot eivät enää kata nykyisen 5-päiväisen jakelun kustannuksia, postin tiedotteessa kerrotaan.
 Lue lisää:
 Postimiehen työhalut katosivat kun posti trimmasi toimintaansa
 Paperipostin määrän vähentyminen johtaa lähes 60 Postin työntekijän irtisanomiseen
 Posti aloittaa yt:t – vähentämistarve on enintään 236

Posti aloittaa yt-neuvottelut – vähennystarve 120 vakituista tehtävää


Summary: Antti Häkkänen keräsi eduskuntavaalien kolmanneksi suurimman äänipotin Jussi Halla-ahon ja Li Anderssonin jälkeen.

Tästä on kyse Antti Häkkänen (34) on mäntyharjulainen toisen kauden kansanedustaja Häkkänen oli kokoomuksen ääniharava 20231 äänellä Häkkänen on toiminut Sipilän hallituksen oikeusministerinä keväästä 2017 lähtien Häkkäsen perheeseen kuuluu vaimo ja alle vuoden ikäinen tytär
 Kokoomuksen äänikuninkaaksi nousi Antti Häkkänen 20 231 äänellä. 34-vuotias ensimmäisen kauden kansanedustaja ja puolueen varapuheenjohtaja kolminkertaisti äänimääränsä edellisvaaleista. Hän sai kahdeksan prosenttia kaikista Kaakkois-Suomen vaalipiirissä annetuista äänistä.
 Puheenjohtaja Petteri Orpo keräsi Varsinais-Suomessa 10 784 äänen saaliin, mikä oli vain puolet varapuheenjohtaja Häkkäsen saamista äänistä.
 – Täytyy olla ylpeä ja kiitollinen tuollaisesta määrästä. Pienestä kunnasta ja kohtuullisen pienestä vaalipiiristä, joka ei ole kokoomuksen vahvinta aluetta, Häkkänen iloitsi vaalien tulosillan loppumetreillä.
 Oikeusministerinä vuodesta 2017 toiminut Häkkänen teki kalliin ja näkyvän vaalikampanjan. Hän arvioi kampanjan maksaneen 85 000 euroa, eli suunnilleen saman verran kuin neljä vuotta sitten.
 Hallitusneuvotteluihin käydään heti alkuviikosta
 Oman tuloksensa lisäksi Häkkänen on erittäin tyytyväinen myös kokoomuksen lukuihin. Hän pitää tulosta vaalivoittona haasteellisen hallituskauden jälkeen.
 Siinä, missä hallituskumppani keskusta menetti 18 paikkaa ja siniset putosivat eduskunnasta kokonaan, kokoomus pystyi lisäämään paikkamääräänsä yhdellä ja nousee 38 edustajapaikkaan.
 – Teimme nousujohteisen kampanjan tilanteessa, joka oli hankala sillä tavalla, että kokoomuksen piti jarrutella, kun moni pitkin kevättä lupasi miljardeja lisää kuka mihinkin kohteisiin. Pelkäsimme, että se koituisi meille hankaluudeksi, mutta toisin kävi. Olemme erittäin tyytyväisiä.
 Varapuheenjohtajana Häkkänen kuuluu puolueen hallitusneuvottelijoihin. Hän odottaa tulevista hallitusneuvotteluista "kimurantteja". Mahdollisia hallituskokoonpanoja Häkkänen ei halunnut vielä vaali-iltana arvuutella.
 – Millään puolueella ei ole kovin vahvaa mandaattia, kuten oli viime vaalien jälkeen esimerkiksi. Kokoomus pitää tärkeänä, että vastuullinen taloudenhoito ja työllisyyden lisääminen säilyy. Niitä päätöksiä ei voida perua.
 Häkkäsen mukaan kokoomus ei lähde hallitukseen, joka leikittelee EU-erolla. Mutta hän uskoo, että kokoomus ja SDP kykenevät yhteistyöhön, vaikka vaalikamppailun tiimellyksessä syntyi jännitteitä.
 – Hallitus saadaan varmaan kasaan, mutta neuvotteluista tulee vaikeat. Niin erilaisia ovat linjaukseet olleet meidän ja SDP:n puolelta. Vaikea sanoa päästäänkö yhteisymmärykseen, mutta toivotaan, että päästään, Häkkänen pohtii.
 Hän arvelee, että neuvotteluyhteys myös Perussuomalaisten kanssa avautuu nopeasti.
 – Perussuomalaisten kanssa pitää käydä linja selväksi, että millaisia tavoitteita heillä on hallitusneuvotteluihin. Käydään avoimin kortein vaihtoehtot, mutta pallo on nyt Rinteellä. Hän asettaa kysymykset ja agendan.
 Neuvottelut alkavat heti alkuviikosta, mutta pääsiäistä Häkkänen haluaisi päästä viettämään yhdessä perheen kanssa.
 Oikeusministeriksi ensimmäisen vaalikauden puolivälissä
 Antti Häkkänen  kasvoi kokoomuslaiseksi jo lapsuuden kodissaan  Mäntyharjussa, ja liittyi puolueeseen 15-vuotiaana. Kokoomusnuorten puheenjohtajana hän aloitti 2012. Sieltä kokoomuksen silloinen puheenjohtaja Jyrki Katainen poimi Häkkäsen erityisavustajakseen.
 Kansanedustajan paikka heltisi ensimmäisellä yrittämällä vuonna 2015. Itseluottamus oli kohdallaan jo neljä vuotta sitten vaalituloksen ratkettua.
 – Muistan miten minulle neljä vuotta sitten naureskeltiin, että siinä kaveri keulii ensimmäisen kauden ensimmäisenä päivänä, kun ilmoitin, etten sulje pois ministeritehtäviä.
 Häkkänen nousi Sipilän hallituksen oikeusministeriksi vaalikauden puolivälissä vuonna 2017. Nyt kerätty tukeva äänipotti vain vahvistaa Häkkäsen asemaa puolueessa.
 – Nyt sanon, että minulla on valmius toimia eri ministerin tehtävissä tai muissa vaativissa tehtävissä, mutta niihin palataan sitten tuonnempana kun neuvottelut etenevät.

"Neljä vuotta sitten naureskeltiin, että kaveri keulii" – Kokoomuksen äänikuningas Antti Häkkänen valmistautuu jo hallitusneuvotteluihin


Summary: Lennokki pysäytti Gatwickin liikenteen ennen joulua lähes kahdeksi vuorokaudeksi. Yli 1000 lentoa peruttiin tai myöhästyi.

Viranomaiset epäilevät, että lontoolaisen Gatwickin lentokentän toiminnan pysäyttäneen lennokin lennättäjät olivat kentän työntekijöitä.
 Gatwickin johtaja  Chris Woodroofe  kertoi asiasta Britannian yleisradioyhtiön  BBC:n Panorama-ohjelmassa.
 – On selvää, että lennokin lennättäjät tiesivät, mitä kentällä tapahtuu, hän sanoi.
 Woodroofen mukaan tekijä joko näkivät koko ajan kiitoradalle tai kuuntelivat kentän sisäistä viestintää. Aina kun kiitorata avattiin uudelleen, lennokki ilmestyi alueelle.
 Tässä vaiheessa ei ole selvää, onko epäiltyjä tekijöitä yksi tai enemmän.
 Lennokki pysäytti liikenteen Gatwickin lentokentällä 19. joulukuuta illalla. Liikenne seisoi yli 33 tuntia, mikä aiheutti yli 1000 lennon perumisen tai myöhästymisen pahimman jouluesongin aikaan.
 Lue myös:
 Lennokkien lennättäjiä jahdataan – kaaos Lontoon Gatwickin lentokentällä, suurin operaattori perui kaikki torstain lennot
 Brittiministeri lennokkihyökkäyksestä Gatwickin lentokentälle: Tämä on uudenlainen uhka, johon on varauduttava
 Voisivatko droonit sekoittaa lentoliikenteen myös Helsinki-Vantaalla? Lontoossa näin tapahtui – 9 kysymystä lennokkien riskeistä

BBC: Poliisi epäilee Gatwickin lennokkihäirikön olleen oma työntekijä – "Hän näki koko ajan, mitä kentällä tapahtui"


Summary: Saatavaa yritettiin periä ensin lähettämällä laskuja ja kehotuksia sähköpostilla. Sen jälkeen Tuusulan kärääjäoikeuteen jätettiin velkomiskanne.

Helsingin poliisi kertoo tiedotteessa, että eteläsuomalaiselta kansanedustajana toimineelta ihmiseltä on yritetty periä oikeusteitse 13 miljoonan euron suuruista, tekaistuksi epäiltyä saatavaa.
 Poliisin mukaan saatavaa yritettiin periä ensin lähettämällä laskuja ja kehotuksia sähköpostitse. Tämän jälkeen saatavaa yritettiin periä jättämällä Tuusulan käräjäoikeuteen velkomiskanne. Tapahtuneesta tehtiin poliisille tutkintapyyntö ja epäilty rikos tapahtui tammikuussa 2015.
 Poliisi kertoo tiedotteessa, että sama kansanedustaja oli joutunut aiemminkin tekemisiin velkojaksi nimetyn yhtiön ja yhtiön taustalla vaikuttaneiden henkilöiden kanssa 2000-luvun alussa. Poliisin mukaan esitutkinnassa ei tullut ilmi laillista perustetta, johon väitetty velka olisi voinut perustua.
 Poliisi sanoo esitutkinnan valmistuvan lähiaikoina ja juttu siirtyy sen jälkeen syyttäjälle syyteharkintaan.
 Kerromme asiasta kohta lisää.

Poliisi epäilee: Kansanedustajalta yritettiin periä oikeusteitse yli 13 miljoonan suuruista tekaistua saatavaa


Summary: Viime viikolla nähtiin muun muassa maaöljykylpijä, maailman suurin lentokone ja metsäkauriita pellolla. Yle kokosi viikon kiinnostavimmat uutiskuvat.

Tyttö juoksi Meksikon ja Yhdysvaltain välisen rajatarkastusaseman, El Chaparralin alueella Tijuanassa 2. huhtikuuta.  Guillermo Arias / AFP
 Stratolaunch teki ensimmäisen lentonsa Kalifornian aavikon yllä 13. huhtikuuta. AFP
 Legendaarinen Paris Roubaix -kilpailu ajettiin sunnuntaina 117:ta kerran. Chritophe Petit Tesson / EPA
 Ihmiset osallistuivat leijanlennätyskilpailuun Itä-Kiinan Qingdaossa 6. huhtikuuta.  AFP
 Silta sortui Moju-jokeen Belémin lähistöllä Paran osavaltiossa Brasiliassa 6. huhtikuuta.  Fernando Araujo / AFP
 470-luokan Ruotsin edustajat Anton Dahlberg ja Fredrik Bergström  Palma de Mallorcan vesillä pidetyssä Princess Sofia Iberostar -kisassa. Cati Cladera / EPA
 Yhdysvalloista turvapaikkaa hakeva henkilö kuvattuna selin El Chaparralin rajatarkastusasemalla Tijuanassa, Meksikossa, 9. huhtikuuta.  Guillermo Arias / AFP
 Metsäkauriita sumuisella pellolla Algermissenissa Saksassa. Moritz Frankenberg / AFP
 Pyöräilijä otti selfietä tulvivalla kadulla Rio de Janeirossa Brasiliassa. Carl de Souza / AFP

Mies öljyntäyteisessä kylpyammeessa ja viikon muita uutiskuvia


Summary: Iiris Suomela sanoo, että nuorten naisten menestyminen vaaleissa kertoo siitä, että sukupolvenvaihdokselle ja tasa-arvolle on tilaus.

Iiris Suomelan  saapuminen vihreiden vaalivalvojaisiin sunnuntai-iltana Tampereen Kehräsaareen sai paikalla olijat spontaaneihin suosionosoituksiin. Suomela nousi eduskuntaan 4 872 äänellä, Pirkanmaan vihreiden ääniharavana.
 – Hienolta tuntuu, totta kai! Näissä vaaleissa on nähty aivan huikea nuorten naisten valtaannousu. Jos katsoo esimerkiksi  Sanna Marinin  nousua ei vaan Pirkanmaan vaan koko Suomen kovimmille tuloksille, näyttää siltä, että sukupolvenvaihdokselle ja tasa-arvolle on kova tilaus, Suomela sanoo.
 24-vuotiaasta Suomelasta tulee eduskunnan nuorin kansanedustaja. Suomela uskoo, että hän sai ääniä leveältä rintamalta, eri-ikäisiltä ihmisiltä.
 – Kauhean laajalta tuki on nyt tuntunut. Minulle on tullut puhumaan valtavan paljon ensimmäistä kertaa äänestäviä nuoria, jotka pohtivat uskaltaako äänestää ja kenet valitsee. Olen yrittänyt käyttää aikaa ja energiaa siihen, että annan tietoa, vastailen kysymyksiin ja kerron miten vaalijärjestelmä toimii.
 – Paljon on tullut myös vanhempia ihmisiä kertomaan, että he ovat ajatelleet lapsiaan ja lapsenlapsiaan ja päättäneet, että tämän kerran he antavat äänensä ei itselle vaan seuraaville sukupolville. Ne ovat olleet erityisen pysäyttäviä hetkiä.
 Reilusti kokemusta politiikasta
 Vaikka Iiris Suomela on eduskunnan kuopus, politiikasta hänellä on jo reilusti kokemusta. Suomela oli vihreiden nuorten puheenjohtajana pari vuotta.
 Valtakunnallisesti vihreät ylsivät isoon vaalivoittoon. Pirkanmaalla puolue sai kaksi paikkaa, eikä kolmaskaan jäänyt kovin kauas.
 Suomela uskoo, että vihreillä on nyt sanansa sanottavana tulevissa hallitusneuvotteluissa.
 – Toivon, että tällä voimalla päästään tekemään vahvaa työtä ilmaston, koulutuksen ja tasa-arvon puolesta. Meidän vaalivoittomme on tosi kova.
 Naisia nousi eduskuntaan nyt historiallisen paljon, 92 . Vihreiden edustajista 85 prosenttia on naisia.
 Arki muuttuu isosti
 Iiris Suomela on kotoisin Tampereelta Hervannasta. Hän on asunut yhteensä seitsemän vuotta ulkomailla. Kaksi vuotta koti on ollut Tampereen Kalevassa.
 Suomela opiskelee Tampereen yliopistossa yhteiskuntatieteitä. Hän on Tampereen kaupunginvaltuuston varapuheenjohtaja ja Tampereen yliopiston hallituksen jäsen.
 Kansanedustajuus avaa nyt uuden sivun nuoren naisen elämässä.
 – Totta kai tämä on valtava muutos arkeeni. Olen asunut Tampereella keittiöttömässä yksiössäni, josta nyt varmaan muutan pois, Suomela nauraa.
 – Gradun tekeminen varmaan jää myös tauolle. Toivon tietysti, että pystyn jatkossakin viettämään aikaa perheen ja ystävien kanssa vaikka varmasti kiireistä tulee arki olemaan, Suomela sanoo.
 Myös viime vaalien nuorin edustaja oli Pirkanmaalta, kun sastamalalainen SDP:n ehdokas  Ilmari Nurminen valittiin eduskuntaan 24-vuotiaana . Kaikkien aikojen nuorin kansanedustaja on ollut 21-vuotias Erkki Liikanen, joka valittiin eduskuntaan vuonna 1972.
 Uudessa eduskunnassa on kahdeksan alle 30-vuotiasta edustajaa.

Tamperelainen Iiris Suomela, 24, on uuden eduskunnan kuopus – "Muutan pois keittiöttömästä yksiöstäni ja gradun tekeminen jää tauolle"


Summary: Voittajien riemuun jäi Helsingin dramaattisessa vaali-illassa pieni sivumaku – olisiko pitänyt saada vielä enemmän?

Seurasimme vaali-iltaa Helsingissä perussuomalaisten ja vihreiden taistelun kautta.
 Siinä kohtasivat toistensa vastakohdat, joista kumpikin tavoitteli paikkaa kärkipuolueiden joukossa. Kaksikko julisti vahvoja arvoteemoja – maahanmuuttoa ja ilmastonmuutosta – ja oli lähes kaikesta keskenään eri mieltä.
 Puheenjohtajat eli  Jussi Halla-aho  ja  Pekka Haavisto  taistelivat pääkaupungin äänikuninkuudesta. Puolueiden kannatuskäyrät osoittivat eri suuntiin:
 Mikko Airikka | Yle
 Perussuomalaisten kannatus notkahti edellisen vaalivoiton jälkeen. Hajaannuksen kesänä 2017 puolueväki valitsi Halla-ahon puheenjohtajaksi ja siniset repeytyivät omaksi puolueekseen. Kunnes viime kuukausina puolue nousi taas gallupeissa ryminällä.
 Vihreiden kannatus oli välillä jopa kolmen parhaan joukossa. Kuntavaaleissa 2017 tuli voitto, 12,5 prosenttia äänistä. Mutta ennen näitä vaaleja gallupit olivat lievässä laskussa.
 Kello 18–20: "Katsotaan, mihin suoritus riittää"
 Vihreiden valvojaisissa puhallettiin juuri ennen ovien avautumista biohajoavia ilmapalloja. Tuomo Björksten
 PAM!
 Vihreä ilmapallo paukahtaa.  Oskari Sundström  ja  Linda Hartman  eivät hätkähdä, vaan ottavat pussista seuraavan ja jatkavat täyttöä. Tavastian salissa tarvitaan ainakin 700 ilmapalloa, ja vihreiden vaalivalvojaisten ovet ovat juuri aukeamassa.
 Ensimmäisten joukossa sisään astuu  Pirkka-Pekka Petelius , mies jonka koko kansa tuntee tv-koomikkona, radion Luontoillan juontajana ja nyt myös kansanedustajaehdokkaana Uudeltamaalta.
 – En ajattele tätä iltaa äänimäärän kautta. Jo ehdolle lähteminen oli teko. Jos kysytään, mitä olen tehnyt esimerkiksi ilmaston, ympäristön ja koulutuksen puolesta, niin voin sanoa että olen ainakin lähtenyt ehdolle, Petelius sanoo.
 – Katsotaan, mihin suoritus tänään riittää. Tämä on ehkä perinteinen urheilijan vastaus, mutta niin minä sen näen.
 Pirkka-Pekka Petelius saapui valvojaisiin ensimmäisten joukossa. Tuomo Björksten
 Kun sali on täyttynyt, puheenjohtaja Haavisto nostaa tunnelmaa. "Vihreä unelma" kolmen tai ainakin neljän suuren joukkoon noususta elää.
 – Tämä voi olla historiallinen voitto vihreille. Tämä merkitsee paljon paitsi Suomessa myös koko EU:n alueella, jossa vihreät on nyt lähtenyt nousujohteisesti eteenpäin. Meillä on edessämme hyvä ilta.
 Marko Jansson (vas.), Jarmo Hussi, Samuli Vesioja ja Marko Ojanen Apollon sohvilla. Tuomo Björksten
 Kolmen korttelin päässä Forumissa Apollo Live Clubilla perussuomalaisten valvojaisissa kolme Janakkalan miestä ja yksi siuntiolainen ovat parkkeeranneet paraatipaikalle: sohvaryhmälle lavan viereen.
 Puoluevirkailija, kansanedustajaehdokas  Matti Putkonen  on juuri huudattanut väkeä tsunami-huudolla. Ilmaisu ei maistu sohvaryhmälle.
 – Ennemmin hattutemppu! sanoo  Marko Ojanen , Janakkalan valtuustoryhmän puheenjohtaja.
 – Tai työvoitto, jatkaa siuntiolainen  Jarmo Hussi .
 – Kun ajattelee, miten ison työn Jussi [Halla-aho, toim.huom.] on tehnyt, niin nimenomaan työvoittoa tässä odotetaan, sanoo puolueen Hämeen-piirin vaalipäällikkö  Samuli Vesioja .
 Miesten toiveissa on 18–19 prosentin ääniosuus. Halla-aho on kirkastanut puolueen kuvaa, he sanovat.
 Mutta Halla-ahon jyrkän maahanmuuttovastainen retoriikka on myös saanut osan suomalaisista suorastaan pelkäämään perussuomalaisten politiikkaa. Sohvaryhmä kieltää olevansa "natseja tai rasisteja".
 – Mulla on Turengissa baari, jossa on tälläkin hetkellä turkkilainen muslimi tiskin takana töissä. Siitä voit päätellä, sanoo Club Paratiisia pyörittävä Ojanen.
 Kello 20: "Näyttää siltä, että kolmen joukossa ollaan"
 Apollossa puheenjohtaja Halla-aho kiipeää lavalle puoluesihteeri  Riikka Slunga-Poutsalon  viereen.
 Tavastialla vihreiden varapuheenjohtaja  Maria Ohisalo  tuijottaa herkeämättä screenillä pyörivää vaalilähetystä.
 Sitten kello lyö tasan kahdeksan. Vaalihuoneistot ovat sulkeutuneet ja ennakkoäänet tulevat ruudulle: vihreät 11,4 prosenttia, perussuomalaiset 15,1 prosenttia. Molemmat leirit repeävät huutoon.
 Tavastialla Ohisalo nostaa kädet ilmaan ja alkaa ottaa vastaan halauksia.
 Jussi Halla-aho ja puoluesihteeri Riikka Slunga-Poutsalo jännittävät ennakkoääniä. Tuomo Björksten
 Apollossa Halla-aho ja Slunga-Poutsalo hymyilevät, mutta vielä hieman varovaisesti. Kun ruutuun tulee ennakkoäänten mukainen paikkamäärä, 32, Halla-ahon suu kääntyy maireaan hymyyn ja hän kääntyy yleisöön päin taputtamaan.
 Mutta kaikkein suurin huuto salissa kuullaan, kun kuulutetaan ennakkoäänten mukainen sinisten paikkamäärä: nolla.
 Ennakkoäänet lupaavat perussuomalaisille 32 paikkaa. Halla-aho ja Slunga-Poutsalo taputtavat tyytyväisinä. Tuomo Björksten
 Pekka Haavisto ja Juha Sipilä Pikkuparlamentin tulosillassa. Tuomo Björksten
 Haastatteluissa ennakkoääniä kommentoi kaksi vapautunutta, tyytyväistä puoluejohtajaa.
 – Ollaan menossa ylöspäin, tulos paranee vielä tästä. Kaikkien aikojen paras vihreä vaalitulos, vihreiden Pekka Haavisto sanoo, kun puolueelle olisi ennakkoäänten perusteella tulossa 24 paikkaa.
 Salissa uskotaan, että tulos nousee vielä 1–2 prosenttiyksikköä ylöspäin. Se tarkoittaisi 13–14 prosentin kannatusta.
 Nousuun uskotaan myös Apollossa.
 – Pidän selvänä, että kannatus nousee tästä vielä. Nyt näyttää siltä, että kolmen joukossa ollaan, Halla-aho sanoo.
 Neljän kärki on poikkeuksellisen tiivis. Kärjessä olevan SDP:n osuus ennakkoäänistä, 18,9 prosenttia, on juuri niin matala kuin muut kärkipuolueet toivoivat. Demarit on jäänyt iskuetäisyydelle.
 Klo 20–22: "Keskusta on näiden vaalien suurin häviäjä"
 Heti ennakkoäänten paljastuttua puoluejohtajat kokoontuvat eduskunnan Pikkuparlamenttiin kotimaisen ja kansainvälisen median myllyyn.
 Edessä on kaksituntinen, jonka aikana vaalitulos käytännössä jo selviää. Ääntenlaskenta etenee 70–80 prosenttiin kaikista äänistä, ja Ylen perinteinen vaaliennuste enteilee lopputulosta jo ennen iltakymmentä.
 Puoluejohtajia revitään pöydältä pöydälle, suorasta lähetyksestä toiseen. Koska sanottavaa ei yhtäkkiä putoa taivaasta lisää, puoluepomot asettelevat sanansa varoen ja toistavat sitä mitä voivat: katsotaan nyt, hyvältä näyttää, kaikki ovet pidetään avoimina.
 Häviäjiä ei juuri näy. Seitsemän tähden liikkeen  Paavo Väyrynen  on jo ehtinyt lähteä, ja sinisten  Sampo Terho  seuraa perässä pakollisten haastattelukierrosten jälkeen. Keskustan  Juha Sipilä  tunnustaa murskatappion:
 – On jo selvää, että keskusta on näiden vaalien suurin häviäjä. Vaalitulos on iso pettymys.
 SDP:n Antti Rinne Pikkuparlamentin tulosillassa. Tuomo Björksten
 Li Andersson Pikkuparlamentin tulosillassa. Tuomo Björksten
 Vasemmistoliiton  Li Andersson , Halla-aho ja Haavisto ovat tilaisuuden tyytyväisimmät. SDP:n  Antti Rinne  ja kokoomuksen  Petteri Orpo  ovat varpaillaan.
 – Vaikuttaa siltä, että kokoomuksen ja meidän välillä käydään tämä kamppailu, Rinne sanoo.
 Mutta perussuomalaiset nousee jatkuvasti. Äänistä on laskettu 44 prosenttia, ja puolueelle olisi tulossa jo 35 paikkaa. Halla-aho antaa haastattelua englanniksi.
 – We are absolutely satisfied with this result, hän sanoo, ollaan ehdottoman tyytyväisiä tulokseen.
 Vaalilähetyksessä haastatellaan Pirkka-Pekka Peteliusta, joka on menossa läpi. On aika siirtyä öljyn, hiilen ja ylikulutuksen jälkeiseen aikaan, hän sanoo.
 Kokonaisuutena vihreiden paikkamäärä on laskenut 20:een. Haaviston mukaan kyse on vihreiden perinteisestä "kitutunnista" kello 21–22, kun ääniosuus laskee väliaikaisesti. Suurten kaupunkien vaalipäivän äänistä suurin osa on vielä laskematta.
 – Tämä on tuskallinen tunti. Vasta kymmenen jälkeen nähdään, mikä on meidän kannatuksemme. Mutta tämä kuuluu jo nyt Euroopan mitassa uniikkien vihreiden tulosten sarjaan, Haavisto sanoo.
 Kello 21.45 viiden kärkipuolueen johtajat ryhmitetään jälleen riviin tv-kameroiden eteen, ja Ylen tulosennuste tulee ruutuun. SDP–kokoomus–perussuomalaiset ovat kolmen kärjessä yhdessä nipussa.
 Klo 22–23: "Naisten valtava nousu ilahduttaa"
 Vihreiden kansanedustaja  Emma Kari  päättää radiohaastattelun Tavastian aulassa.
 Vihreiden tulos alkaa olla selvillä: tämä ilta on naisten. Myös Kari on pääsemässä jatkokaudelle eduskuntaan, ja ohi kulkevat ihmiset halaavat ja huutavat kannustuksia: tsemppiä Emma! Hyvä Emma! Hienoa Emma!
 – Ei tätä huonoksi illaksi voi sanoa. Vihreille tulos on historiallinen, ja naisten valtava nousu ilahduttaa, Kari sanoo.
 – Ihmiset kokevat, että takana on synkät neljä vuotta. Tämä on hieno viesti.
 Vihreiden varapuheenjohtaja Maria Ohisalo riemuitsee puolueväen keskellä vaalivalvojaisissa Helsingissä. Roni Rekomaa / Lehtikuva
 Tavastian sali on täynnä, kuuma ja hikinen. Valvojaisten osallistujissa on paljon nuoria naisia. Naisten noususta puhuu myös puolueen varapuheenjohtaja  Maria Ohisalo .
 – Yli 20 prosentin kannatusta ei näytä tulevan kenellekään. Ja eduskuntaan nousee yhä enemmän nuoria naisia. Feminististä hallitusohjelmaa voidaan ehkä lähteä sorvaamaan, puolueen toiseksi suurinta äänipottia keräävä Ohisalo sanoo.
 Apollossa perussuomalaisten juhlissa väen koostumus on toisenlainen. Yleisö on miesvaltaista ja ennemminkin keski-ikäistä kuin nuorta.
 Halla-aho on juuri palannut valvojaisiin Pikkuparlamentista, jättää takkinsa narikkaan ja astelee kohti salia. Salamavalot välähtelevät, tv-kamerat seuraavat Halla-ahon kävelyä, tunnelma on voitonriemuinen. Ensimmäisenä kättään Halla-aholle tarjoaa eduskuntaryhmän puheenjohtaja  Leena Meri .
 Kättelikö Meri peräti seuraavaa pääministeriä?
 – Toivotaan! Olen ylpeä Jussista ja ihan kaikista tämän tuloksen tekijöistä, Meri sanoo.
 Halla-aho ja Slunga-Poutsalo tuulettavat Apollon täyden salin edessä ennen Halla-ahon kiitospuhetta. Tuomo Björksten
 Salissa kaikuvat Jussi–Jussi–Jussi-huudot. "Paita pois!" huutaa joku. Perussuomalaiset on vain paikan päässä SDP:stä eli tilanne on 40–39, kun Halla-aho aloittaa kiitospuheensa paperista lukien.
 – Kun hahmottelin tätä puhetta päivällä, en osannut arvata, millaisen tuloksen saamme. Nyt huomaan, että tämä puhe on aika vähäeleinen, mikä tietysti johtuu siitä että olen monotoninen ja tylsä ihminen, Halla-aho hymähtää ja puhe keskeytyy raikuviin aplodeihin.
 Halla-aho enteilee jo hallitusneuvotteluja kertaamalla puolueelle tärkeimmät kolme aihepiiriä: maahanmuutto, ilmastolaukka ja omista kansalaisista huolehtiminen. Samalla yleisöstä huikataan: 40.
 – Oliko 40? Halla-aho kysyy.
 Oli, yleisöstä vastataan, ja jälleen salissa raikaa suora huuto. Paikkaluku on noussut samaan kuin SDP:llä. Puoli vuotta aiemmin SDP:n gallupkannatus Ylen mittauksessa oli 21 prosenttia ja perussuomalaisten 10.
 – Aivan lopuksi minua pyydettiin siteeraamaan kauppaneuvos Tuuraa: tästähän tuli oikea ilon ja riemun päivä, Halla-aho päättää puheensa ja vaimo  Hilla Halla-aho  tulee lavalle.
 Jussi ja Hilla Halla-ahon suudelma kiitospuheen päätteeksi. Tuomo Björksten
 Klo 23–24: "Se oli tossa, että olisi saatu kaksi paikkaa lisää"
 Perussuomalaisten Hämeen-piirin vaalipäällikkö Samuli Vesioja jättää peukalonsa ja etusormensa väliin pienen raon ja näyttää sitä.
 – Se oli tossa, että olisi saatu kaksi paikkaa lisää. Se 18–19 prosenttia olisi riittänyt isoimman puolueen paikkaan. Siihen nähden tämä oli pieni pettymys, mutta kiva että päästiin edes näin lähelle, hän sanoo.
 Janakkalan–Siuntion-miehet ovat tyytyväisiä, mutta ykköspuolueen paikka oli lähellä. Lopullinen saalis eli 39 paikkaa riittää Marko Ojaselle antamaan lupauksen, että huomenna Club Paratiisissa juhlitaan.
 – HPK–Tappara katsotaan screeniltä ja juhlitaan siinä lomassa. Olen kova Kerhon mies, että oransseissa tunnelmissa.
 Perussuomalaisten Laura Huhtasaari juhli vaalivalvojaisissa noin 13 000 ääntään. Tuomo Björksten
 Halla-aho on vielä lavalla, saanut käteensä tuopin ja sanoo, ettei olisi voinut uskoa näin hyvään tulokseen vaikka ykköspaikka olisikin ollut henkisesti tärkeä.
 Jussi, huutaa mies alhaalta lattialta, "minulla on sinulle lahja". Halla-aho ottaa vastaan A4-kokoisen julisteen ja asettaa sen puhujanpöydälle voittokukkien viereen.
 Retrojulisteessa lukee "Camel Boots – miehille jotka kulkevat omia polkujaan".
 Myös Tavastialla ilmassa on voitto – ja pieni pettymys. Ääntenlaskennan loppunostetta ei tällä kertaa tullutkaan, vaan kannatus jää 11,5 prosenttiin ja 20 paikkaan.
 Pääkaupungin äänikuninkuustaistossa Halla-aho voittaa Haaviston äänin 30 000–20 000, kun vähän pyöristää, mutta Helsingissä vihreät nousee ykköseksi ohi kokoomuksen.
 Sampo Löppönen piti Apollossa itse ideoimaansa "Make Helsinki Great Again" -lippalakkia. "Suurimman puolueen paikka olisi henkisesti kova juttu", hän sanoo. Tuomo Björksten
 Pekka Haavisto puhuu Tavastian yleisölle. Roni Rekomaa / Lehtikuva
 Perussuomalaisten 39 kansanedustajassa on 27 miestä ja 12 naista. Vihreiden 20 edustajassa on 3 miestä ja 17 naista.
 – Hyvältä tuntuu, sanovat ulos viltteihin kietoutuneina tauolle lähteneet  Sini Koivunen  ja  Irini Papanthimou .
 Nyt jos koskaan oli tärkeää äänestää, he sanovat. Koivunen kertoo, ettei viime vaaleissa tiennyt ketä äänestää, mutta nyt päätös oli helppo. Miksi nyt oli tärkeää äänestää?
 – Koska ilmasto on ollut niin tapetilla. Ja vihreät ajaa ympäristöasiaa enemmän kuin muut puolueet, Papanthimou sanoo.
 Perussuomalaisten suosiota kaksikko pitää huolestuttavana. Kumpikin työskentelee hoitoalalla ikääntyvien parissa, ja odottaa että sukupolvenvaihdos vauhdittuisi politiikassakin.
 – Jo somessa näkyi, että nyt nuoret lähtevät äänestämään. Nuoret sukupolvet tulevat, Koivunen jatkaa.
 Mutta nyt viltit pois ja sisään jatkamaan jälkipeliä.
 Pian rakennetaan jo kovaa vauhtia hallituspalapeliä, ja sitä rakentaa ensisijaisesti nelikko Rinne–Halla-aho–Orpo–Sipilä.
 Siinä on neljä puoluetta ja neljä miestä, joiden keski-ikä on 52,3 vuotta.
 Halla-ahon saama lahja, Camel Boots -mainosjuliste. Tuomo Björksten

Perussuomalaiset juhli rakettimaista nousua ja vihreät naisten voittokulkua – näin vaalivoittajien ilta eteni jännityksestä riemuun